text:
Buri muntu wese yagize umuhuguza, uwamuhemukiye cyangwa uwamukoreye icyaha. Ni gute umukristo akwiye kwitwara iyo bigenze bityo? Bibiliya ivuga ko agomba kubabarira. Abefeso 4:32 haravuga ngo:"Mugirirane neza, mugirirane imbabazi, mubabarirane ibyaha nk’uko Imana yabababaririye muri Kristo".
Abakolosayi 3:13 hagira hati" Mwihanganirana kandi mubabarirana ibyaha, uko umuntu agize icyo apfa n’undi. Nk’uko Umwami wacu yabababariye, abe ari ko namwe mubabarirana".
Ingenzi muri ibi byanditswe byombi ni ukubabarira abandi nk’uko Imana yatubabariye.
Kuki rero tugomba kubabarira?
Tugomba kubabarira kubera ko natwe Imana yatubabariye. Ubundi byari koroha iyo twari kuba tugomba kubabarira abatwikubita imbere bicuza, batwingingira kubabarira. Ariko Bibiliya itubwira ko tugomba kubabarira buri wese udukoreye icyaha, yazidusaba cyangwa atazidusaba(Imbabazi). Kwanga kubabarira byimazeyo byerekana umujinya n’inzigo, byombi bitajyana n’imbuto za Gikristo.
Ubwo Yesu yaduhaga urugero rw’uko basenga, yavuze ko tugomba gusaba Imana imbabazi z’ibyaha byacu, nk’uko natwe tubabarira ababitugiriye (Matayo 6:12). Muri Matayo 6:14-15, Yesu yagize ati :"Kuko nimubabarira abantu ibyaha byabo, na So wo mu ijuru azabababarira namwe, ariko nimutababarira abantu, na So na we ntazabababarira ibyaha byanyu".
Kimwe n’ibindi byanditswe bivuga ku kubabarira, Matayo 6:14-15 nicyo cy’ingenzi mu kwerekana ko abanga kubabarira abandi nabo ubwabo baba batarumvise neza uburyo Imana yabababariye. Igihe cyose tutubahirije ubushake cyangwa itegeko ry’Imana, tuba tuyicumuyeho. Igihe cyose duhuguje undi, tuba tumukoreye icyaha, we ubwe ndetse n’Imana.
Kandi iyo dusobanukiwe uburyo Imana ibabarira burundu ibyaha byose, duhita twumva rwose ko nta rwitwazo na rumwe rwo kutagirira abandi iyo neza natwe. Twe ubwacu, ibyaha twakoze, twacumuriye Imana ku buryo bw’iteka ryose. Niba Imana yaratubabariye bingana bityo, ni gute se twakwanga kubabarira abaducumuriye muri bikeya?
Muri Matayo 18:23-35, Yesu yaciye umugani usobanura neza neza iyo ngingo. Imana idusezeranya ko igihe cyose tuyegereye tuyisaba imbabazi, iziduhera ubuntu (1 Yohana 1:9). Natwe rero kubabarira kwacu ntikugomba kugira imbibi cyangwa iherezo, kimwe n’ubw’Imana.
"Mwirinde! “Mwene so nakora nabi umucyahe, niyihana umubabarire. Kandi nakugirira nabi ku munsi umwe, akaguhindukirira karindwi ati ‘Ndihannye’, uzamubabarire." Luka 17:3-4
Source: Urugero.rw
[email protected]


c: text/html

text:
Nyaruguru:Ubuyobozi burasaba abaturage kubyaza umusaruro ubutaka batijwe n’abashoramari
Yanditswe na NSHIMIYIMANA EMMANUEL
Ubuyobozi bw’Akarere ka Nyaruguru, burasaba abaturage bo mu mirenge ya Mata, Kibeho na Munini kubyaza umusaruro ubutaka abashoramari baguze, ariko bakaba bemera ko abaturage baba babubyaza umusaruro mu gihe imishinga yabo itaratangira.
Ubu butaka buherereye mu mirenge 3 bugeze muri hegitari zirenga 816 bwaguzwe n’umushoramari (Uniliver tea project) ariko mu gihe imishinga itaratangizwa kuri ubu buso, abaturage bakaba bagiye kubutizwa ngo babe babubyaza umusaruro mu gihe k’imyaka 3 mu gihe ibikorwa by’umushinga bigitegereje gutangira neza.
Iby’ubu butaka, Umuyobozi w’Akarere ka Nyaruguru Habitegeko Francois yabigarutseho ubwo yatangizaga inama ku buhinzi, yigaga ku itangizwa ry’igihembwe k’ihinga B, maze afata akanya ahamagararira abashinzwe ubuhinzi gusaba abaturage kubyaza ubu butaka umusaruro.
Yagize ati “Ubu butaka bwe kurara kandi abaturage bari aho kuko hari abo twimuye ariko bakeneye guhinga kandi ubutaka buri aho ngaho kandi hari abadafite amasambu, ariko hari n’abafite buto bashobora no guhinga naho kandi baratwemerera ko rwose nta kibazo.”
Yasabye abitabiriye iyi nama barimo n’abanyamabanga nshingwabikorwa b’imirenge gukangurira abaturage kubukoresha neza, ati “Mugende murebe ubwo butaka babuhinge muri iki gihembwe kihinga bashobora no guhana imiganda, ariko bugahingwa kuko kuri ngewe mbona kubona ubutaka budahinze kandi bwakabaye buhingwa biteye isoni.”
Avuga ko ubuyobozi ari bwo bwafashe iya mbere mu gusaba abashoramari kubatiza ubu butaka kandi ngo barabyemeye ko bwaba buhingwa mu gihe bataratangira imishinga yabo.
Meya Habitegeko yakomeje agira ati “Baratwemereye ariko batwemerera ko tutahingamo imyaka itaramba nk’insina, amakawa cyangwa se n’amashyamba, ariko iyi myaka ibirayi, ibishyimbo, ibigori, amashaza n’ibindi bisa nk’ibyo batwemereye ko bashobora kubihinga nta kibazo, ni yo mpamvu dukangurira abaturage bo muri iyo mirenge guhinga ubwo butaka cyane cyane abafite ubutaka buto.”
Uyu muyobozi w’akarere kandi avuga ko aya ari mahirwe akomeye ku baturage, dore ko ubusanzwe baba babyaza umusaruro ubu butaka benshi muri bo banaboneye ingurane.
Umuturafe witwa Uwamariya Marie Louise ati “Ayo ndumva ari amahirwe kuko kuri bamwe tuba dusanzwe dufite ubutaka buto, ubwo rero kubona amahirwe nk’ayo yo kubona aho wahinga udasabwe icyatamurima byaba ari byiza.”
Uyu muturage kimwe na bagenzi be bavuga ko iyi nkuru nziza bagiye kuyigeza kuri bagenzi babo, kuko bamwe batari bazi ko bemerewe kuhabyaza umusaruro.

robotstxt: allowed

filter: keep


text:
Pageviews all the time
Iminsi myinshi bavandimwe/ Paul Mbangurunuka
12 comments:
Tanga igitekerezo cyawe kuri iyi nyandiko. UrakozeReplyDelete
Imana ishimirwa kuba bwana Mbangurunuka ataramanutse iya Rweru mu igunira...ReplyDelete
inyandiko ze ni ingenzi cyane kugirango umuntu abashe kugira ubundi buryo yumva ibibera mu gihugu cyacu.
Imana ishimirwe kuba bwana Mbangurunuka akiri ku isi y'abazima; kubera igihe cyari gishize nari mu batekereza ko yaba yaramanutse iya rweru mu igunira...ReplyDelete
Inyandiko za Mbangurunuka ni ingenzi cyane mu gufasha benshi kugira ukundi bumva bimwe mu bibera mu gihugu cyacu.
- Mbanga PaulTuesday, September 27, 2016 12:05:00 pm
Komera Dr Mbangurunuka we, erega twamaze kumenyako wize kaminuza ukaba ufite pihecidi. Igisirikare wiyitirira byo umenya ntaho wigeze uhuriro nacyo kuko imvuga yawe igaragazako uri full civilian. Kwihisha inyuma yiri zina ukandika uduhuha uba watoye hirya no hino sibyo bizabuza Kagame gusinzira cyangwa ngo bimuhirike, reka guta igihe cyawe. Aho uri iBurayi turahazi ntabwo byananiranye kuguhitinga, ntacyo byamara kuko inyombya nkawe turareka ikayomba yananirwa ikawufunga.ReplyDelete
Nkusi, amakuruki? Mbangurunuka ngo arashaka kukohereza inyandiko, nibyiza. Azizane tuzaziganiraho. Mazegusoma kuri therwandan inyandiko yitwa ibyo abanyarwanda bavuga kwitangazo ryaba Rudasingwa lyoko abahutu bakorewe genocide.ReplyDelete
Ubishoboye nawe wasoma iyo nyandiko ukareba ibyo Anasitazi Gasana yatangaje kuriyo nyandiko, byabangombwa ukabizana kuri Shikama tukagira icyo tubivuga. Nibyiza yuko igitekerezo nkakiriya kikibazo kibangamiye abanyarwanda gikomeza kikavugwa, kugirango kibonerwe igisubizo.
Ibitekerezo nkakira kugirango bihindure ibintu nuko abantu bakomeza kubikurikirana nokuganira ukuntu byashobora gukemuka. Abantu bakibazabati dukore iki? Nibande bashobora kudufasha, twabageraho dute? Nibindi nibindi.
Karibu Paul Mbangurunuka kuko asanzwe aduha amakuru y'impamo, hari n'ibyo avuga tukabibonesha amaso bidatinze. Ahubwo niyihangane nibura buri munsi ajye adusesengurira buri ngingo muri izi yavuze, ku buryo azajya kuzirangiza zose abasomyi benshi bamaze gukanguka.ReplyDelete
Ahaa ntibyoroshye ariko kwa MBANGURINUKA ninko guhuha igipupe. Ubuse tukugororere iki ngo uhuhe rimwe ariko amahoro aboneke Mbanga we!ReplyDelete
Niba ntibeshye naba nguherutse mu minsi ya nyuma y'Ikaze iwacu itaritaba Imana. Ndumva ikibazo dufite nawe ukizi kandi ukaba ufite n'uburyo bwo kugikemura, byari kuba byiza usangije abanyarwanda ubwo buhanga kugirango igihe rwa guturuka mu rihumye rukakurabiranya abandi basigaye ntibazahore mu kuramya ikigirwamana cya rpf.
Abantu barakumburwa ariko ntangere ya Mbangurunuka komera rwose muvandimwe.Nyakubahwa nkusi reka nkwisabire ikindi kintu:nk'umunyamakuru w'umwuga uzadushakire amakuru y'abanyamakuru bandikaga ikinyamakuru IKAZE IWACU utubwire uko cyarangiye n'abagikoreraga aho bagiye kuko mbona mwatacecetse nk'aho ntakintu cyabaye nyamara muziko kiriya kinyamakuru cyasomwaga cyane kandi hari smakuru cyatangaga n'amasesengura byabaga bifitiye akamaro abanyarwanda bagowe.muzaba mukoze nimuyatugezaho ndabashimiyeReplyDelete
Garuka amahoro Mbanga we!! Intambara itangazamakuru rirwana nawe urayirwana, gusa nk'uko Nkusi yabivuze uza giturumbuka ukagenda giturumbuka!! Ikindi kandi ibyo uba watwemereye kutugezaho nabyo uturumbukana nabyo! Ubwo uheruka, amakuru wari wararikiye abasomyi ba shikama yagiye nka nyomberi, mfite ubwoba ko n'aya uvuze ko uzatugezaho amaso azahera mu kirere!!N'ubwo utari umwanditsi w'umunyamwuga,icyo wasezeranyije abasomyi ujye wihangana ugikore.Turi kumwe.ReplyDelete
Muvandimwe, nshuti ya SHIKAMA, turagushimira cyane umuganda utanga wo kubaka URWANDA rushya ubinyujije mu bitekerezo byawe( Komanteri). Kugirango turwanye urukungu rw'Agatsiko ni ngombwa ko buri komanteri ibanza gusuzumwa. Yohereze, irahita ijya ku rubuga mu minota mike niba idatandukira( kuvuga ibitajyanye n'inyandiko), itukana, cyangwa yuzuyemo uburere buke.
Wipfusha komanteri yawe ubusa ukoresha "ANONYMOUS", himba izina urikomeze kuko hari ibihembo mu Kuboza 2016 ku bantu 3 bazaba babaye indashyikirwa mu gutanga ibitekerezo. Dukomeje kubashimira ubwitange n'umurava muhorana. IMANA Y'I RWANDA ihorane namwe iminsi yose.
Dg NKUSI Yozefu
www.shikamaye.blogspot.com
Uharanire ko Ukuri gusimbura ikinyoma.
Email: mahoriwacu@gmail.com; tel: +4745564355


text:
Inyigisho yo ku wa gatanu taliki ya 22 Gicurasi 2020
Amasomo: Intu18,9-18; Zab47(46)2-3,4-5,6-7; Yh16,20-23a
Bavandimwe, Ijambo ry’Imana ni nk’inkota ityaye y’amugi abiri. Aho rinyuze rikakirwa riracengera rikagera ndetse no mu musokoro. Pawulo wahuranyijwe na ryo, ntakiryama, yararyiyeguriye ku buryo nta kintu kimukoma imbere. Imbaraga zose nta handi azikura uretse muri Roho mutagatifu umutuyemo. Roho uwo amuhumuriza muri aya magambo: “Witinya, ahubwo komeza uvuge ntuceceke! Ndi kumwe nawe kandi nta n’umwe uzahangara kukugirira nabi, kuko abantu bose b’uyu mugi ari abanjye” (Intu18,9). Pawulo yumvira Roho igihe cyose akamugeza ku byo tugiye kuzirikana.
1.Ubushishozi n’ubuhanga bica ingoyi z’akarengane.
Mu ngendo za gitumwa Pawulo Mutagatifu yagiye akora, yagiye ahura n’ingorane ndetse n’ibyishimo. Zimwe mu ngorane yahuye na zo ni abantu bagendaga bamuhimbira ibyaha kugira ngo abave mu maso cyangwa se ngo bamwice kubera ko yabangamiraga inyungu zabo. Rimwe na rimwe bagasa n’abakina ikinamico kugira ngo bagaragaze ububi bwe: «Uyu muntu yoshya abantu gusenga Imana ku buryo bunyuranyije n’amategeko» (Intu 18,13). Bavandimwe, muri iki gihe cyacu nta bagerekwaho ibyaha hatabaho ubushishozi n’ubuhanga bakarenganywa?
Abanyarwanda bati: «umwanzi agucira akobo Imana igucira akanzu», abayahudi bibwiraga ko bahamije Pawulo ku buryo atazikura mu maboko y’umutware wa Akaya ari we Galiyo, ariko na we mu bushishozi ashwishuriza abayahudi ko atagomba kurenganya. Isi yacu yuzuyemo abarenganya abandi benshi, yuzuyemo abumva amabwire bakaba ndetse bagera aho kumena amaraso. Uyu munsi umutware Galiyo ababere urugero mu miyoborere no myitwarire.
2.Ni iyihe mibabaro iganisha ku byishimo?
Mu ntambara turwana na zo z’ubuzima, ntabwo tuzitsinda ku bwacu ahubwo ni Nyagasani wenyine udushoboza ubwiyumanganye no kwihangana bikaba nk’ikiraro gihuza muntu n’Imana. Umwanditsi w’Ibaruwa yandikiwe Abahebureyi aratsindagira akamaro k’umugenzo mwiza wo kwihangana, agira ati: “Ubu icyo mukeneye ni ubwihangane kugira ngo mushobore kuzuza ugushaka kw’Imana no kuronka ibyiza mwasezeranyijwe”(Heb10,36), ni na ko kandi Nyagasani abitubwira, ati: “mu bwiyumanganye bwanyu ni ho muzaronkera ubuzima” (Lk21,19).
Uko muntu agenda yihangana ni ko agenda arushaho kugenga roho ye, bigatuma amenya ko Nyagasani Yezu yaducunguye yemera kubabara mu bwihangane. Ibi ni byo Yezu yaciragamo abigishwa be amarenga mu ivanjili ya none, aho abwira abigishwa be ko akabaro kazasimburwa n’ibyishimo nyuma yo gutandukana. Uwo munsi w’ibyishimo wabanjirijwe n’urupfu rwo ku musaraba rwa Yezu Kristu maze utangirana n’izuka rya Nyagasani n’ukuza kwa Roho Mutagatifu ku ntumwa n’abemera bose; ndetse uwo munsi ntuzashira bibaho (Yh16, 23).
Gutandukana ntibyoroshye cyane iyo bitewe n’urupfu. Iyo uwacu atuvuyemo twumva nta cyizere cyo kuzongera kumubona. Yezu we aremeza abigishwa be ko azatandukana na bo igihe gito. Gutandukana n’umuntu upfuye bisa n’imibabaro y’umugore ugiye kubyara. Ibise birababaza kuko umwana aba adashaka gutandukana na nyababyeyi. Ariko kandi na none iryo tandukana aba ari ngombwa ngo umwana avuke. Ari umwana ari na nyina bombi barababara. Ukugenda kwa Yezu na ko kubabaza abigishwa be, nyamara na We ubwe yari yishimiye kugumana na bo, nyamara ni byiza ko agenda kugira ngo adutegurire ibyicaro kwa Data mu ijuru. Ikindi, byari byiza ko agenda kugira ngo babashe kugaragaza ubushobozi bwabo.
Natwe tugomba kugaragaza ko dukuze mu kwemera, tukanagutoza abandi nka Pawulo twumvise mu isomo wamaranye n’abanyakorinti umwaka n’amezi atandatu, abigisha Ijambo ry’Imana (Intu 18,11). Nawe uyu munsi Nyagasani aragutuma muri bagenzi bawe witinya, ahubwo komeza uvuge ntuceceke! Vuga Imana, vuga urukundo rwayo, vuga ko ari yo ibeshaho, wamamaze ko ari yo Mwami w’isi n’ijuru, wamamaze ihumure mu miryango, by’umwihariko muri iki gihe abantu bakutse umutima kubera icyorezo cya Koronavirusi, ntabwo ari cyo cyago kizashyira akadomo ku buzima bwa muntu. Ijambo rya nyuma rifitwe n’Imana Data. Nk’uko Zaburi ya none ibitubwira, imiryango yose ikome yombi, isingize Imana mu rwamu rw’ibyishimo. Muvandimwe byamamaze rero witinya; utavuze Imana, ntuvuge ijambo ryiza ritanga ihumure n’ibyishimo, waba uvuga iki? Nyagasani ati: «Ndi kumwe nawe kandi nta n’umwe uzahangara kukugirira nabi» (Intu 19,10).
Dusabe Imana imurikire abategetsi bacu n’abafite mu nshingano zabo ubucamanza n’ubutabera kugira ngo mu byemezo bafata, bijye bijyana n’ukuri. Dusabire kandi n’abandi bose bababaye muri iki gihe isi yacu yugarijwe na Koronavirusi kugira ngo be kohokera mubidafite shinge na rugero barangamire Yezu we shingiro rya byose.
Bikira Mariya utabara abakristu udusabire!
Padiri Sylvain SEBACUMI


text:
MINIYOUTH yizeye umusaruro w’Intore mu biruhuko
Yanditswe na Kayitare Jean Paul
Minisiteri y’Urubyiruko (MINIYOUTH) yizeye ko abazitabira gahunda y’Intore mu biruhuko bazagira uruhare mu kubakira abatishoboye, ubwiherero n’ibindi bikorwa by’amaboko.
Rosemary Mbabazi, Minisitiri w’Urubyiruko yabigarutseho mu gikorwa cy’umuganda rusange usoza ukwezi k’Ugushyingo 2018, cyahujwe no gutangiza gahunda y’Intore mu biruhuko.
Iki gikorwa cyatangirijwe mu Murenge wa Kageyo mu Karere ka Gicumbi mu Ntara y’Amajyaruguru.
Minisitiri Mbabazi ashimangira ko gahunda y’intore mu biruhuko izatanga umusaruro, agasaba ababyeyi kujya baherekeza abagiye mu bikorwa by’Itorero.
Yagize ati: “Twizeye ko tuzabona umusaruro udasanzwe tukaboneraho n’umwanya wo gusaba ababyeyi iyi gahunda y’Intore mu biruhuko mukayigira iyanyu ndetse mukanaherekeza abagiye mu Itorero.”
Yakomeje asaba ababyeyi kurinda abana ntibave mu ishuri ahubwo hakazongerwa umubare w’abazasubira mu ishuri umwaka utaha.
Agaragaza kandi ko urubyiruko rutiga, ruzagira uruhare mu gutoza urundi rubyiruko. Ati: “Abatiga bagirwa abatoza kandi na bo barangije amasomo”.
Ashimangira ko abanyeshuri baje mu biruhuko, baje kwagura ubwenge no kugira umusaruro batanga bakoresheje imbaraga.
Umuyobozi w’Akarere ka Gicumbi, Ndayambaje Felix yasobanuye ko mu karere ka Gicumbi hari ahantu 109 hazatorezwa intore mu biruhuko akavuga ko igikorwa cyo gutoza intore mu biruhuko cyatangijwe ejo tariki 24 Ugushyingo 2018, kizakorerwa mu tugari twose tugize ako karere.
Yagize ati: “Dufite ahantu 109 hazatorezwa intore bivuze ko iyi gahunda y’intore mu biruhuko izakorerwa mu tugari twose tugize Akarere ka Gicumbi. Intore 630 zizatozwa hakurikijwe ibyiciro by’intore.”
Umuyobozi w’Akarere ka Gicumbi akomeza avuga ko urubyiruko ruzagira uruhare mu kurwanya ibiyobyabwenge, urubyiruko rwiga n’urutiga rukazaganirizwa kuri gahunda za Leta.
Yongeraho kandi ko urubyiruko ruzakora ibikorwa biruhuza n’abaturage birimo kubakira abatishoboye, kubaka ubwiherero, abakuru na bo bakazaganira n’intore nko kubacira imigani n’ibindi.
Umuhuzabikorwa w’urubyiruko ku rwego rw’igihugu, Uwanyirigira Clarisse avuga ko urubyiruko ari rwo rukwiye gufata iya mbere mu kurwanya ibiyobyabwenge akongeraho ko iyi gahunda y’Intore mu biruhuko itareba abanyeshuri gusa.
Ati: “Urubyiruko ni twe ba mbere mu kurwanya ibiyobyabwenge no gukora isuku. Ibi ntibireba abiga ahubwo ni urubyiruko twese. Muzadufashe muri iyi gahunda kugira ngo tuzige indangagaciro nyarwanda ndetse kandi tuzaboneraho n’umwanya wo kwiga kirazira.”
Uwamwiza Gentille, umubyeyi ufite umwana urimo kurangiza amashuri yisumbuye, avuga ko iyi gahunda ari nziza kuko irinda urubyiruko kwirirwa mu bidafite agaciro ahubwo akaba ari umwanya wo kwiga no kugira uruhare mu iterambere ry’igihugu.
Ati: “Gahunda yo gutoza urubyiruko binyuze muri gahunda y’Intore mu biruhuko bifasha abana bacu kutandagara mu biruhuko ahubwo bikabafasha kwiyungura ubwenge no gukorera igihugu. Iyi gahunda ni nziza turayishimiye.”
Itorero kimwe n’ibikorwa bisaba imbaraga bizakorwa n’intore mu biruhuko rizakorwa mu byiciro bitatu birimo Imbuto (kuva ku myaka 6-12), Indirirarugamba (imyaka 13-18), ikindi kiciro kirimo abafite imyaka 19-30 kikitwa Indahangarwa. Biteganyijwe ko Itorero mu biruhuko rizasoza tariki 20 Ukuboza 2018.
Ibikorwa by’amaboko bizakorwa n’intore bizajya bikorwa inshuro ebyiri mu cyumweru, ku wa Kabiri mbere ya saa sita no ku wa Kane nyuma ya saa sita.


text:
Hotel Rwanda
Ifilimi « Hôtel Rwanda »
Paul Rusesabagina ni umunyarwanda uvugwa muri Filimi yitwa Hôtel Rwanda aho bavuga ko yagiriye neza impunzi zari zarahungiye muri Hotel yari akuriye yitwa Mille Collines mu gihe cya Jenoside y’Abatutsi muri Mata 1994.
Amakuru dukesha urubuga rwa RNA aravuga ko uyu mugabo wakinnye muri iriya film afite
izina rya Rusesabagina Paul aho yabashije gukiza abantu batagira ingano muri Hôtel des Milles Collines, nkuko bigaragara muri iyo film, azaba ari mu Rwanda kuwa 05/06/2010, akazaba ari ku munsi mpuzamahanga w’ibidukikije.
Tubamenyeshe ko Don Cheadle yavuze hirya no hino ibijyanye no kurengera ibidukikije, akanasaba abayobozi b’ibihugu gusinya amasezerano ajyanye no kurwanya ibyuka buhumanya ikirere, aha hakaba ariho Umuryango w’abibumbye wahereye umuha uriya mwanya w’icyubahiro.
Nta gushidikanya ko filimi “Hotel Rwanda” yamenyekanishije jenoside yakorewe Abatutsi mu 1994 kurusha uko ibindi bitangazamakuru byo ku isi yose byabikoze. Iyo filimi yakozwe na Hollywood igakinwa n’abakinnyi bakomeye kandi b’ibirangirire, yazengurutse isi, imenyekanisha jenoside.
Mu by’ukuri ni imfashanyigisho iboneye yo kwifashisha mu gutanga amasomo kuri jenoside yakorewe Abatutsi isi yose irebereye. Twari twishimiye ko Abanyaburayi, Abanyamerika, Abanyaziya n’Abanyafurika bo mu byiciro binyuranye bose bashaka kumenya jenoside, kwitandukanya n’abakoze icyo cyaha cyibasiye inyokomuntu no kumenya ukuntu batereranywe n’Umuryango Mpuzamahanga. Twizeraga ko ibi bizatuma ntibizongere ukundi batahwemye gusubiramo nyuma ya jenoside y’Abayahudi, iba ukuri koko.
Iyo filimi ivuga muri make ku mpamvu zateye jenoside, ari ukuvangura no guhindura Abatutsi ba nyirabayazana b’ibibi byose, ibi akaba ari na byo byorohereje Abahutu b’intagondwa gukora jenoside.
Iyo filimi kandi igaragaza ko habayeho Abahutu b’intwari bitandukanyije n’ingengabitekerezo ya jenoside, bakarokora bamwe mu benegihugu b’Abatutsi. Umwe muri abo bantu bavugwa akaba yaba ari Paul Rusesabagina, ugaragazwa nk’intwari muri iyo filimi.
Atangira ingendo ze, Paul Rusesabagina yubahirizaga intego ya filimi, ari yo kumenyekanisha jenoside y’Abatutsi no gutandukanya abajenosideri b’Abahutu n’abandi Banyarwanda ndetse no kwemera intwari, nk’uko Rusesabagina yerekanwa muri iyo filimi. Nyamara, uko yumvaga agenda atumbagira mu ikuzo, Paul Rusesabagina yatangiye gufata undi murongo no kwigisha ibindi bintu bitandukanye n’ubworoherane n’ubwiyunge. Ubwo atangira gukwirakwiza inyigisho zipfobya/zihakana iyo jenoside yakagombye gusobanura.
Uko twagiye dukurikirana ibiganiro bye, twasanze agenda ateshuka cyane ku ntego nkuru ya filimi, ibyo bikaba bishobora gushegesha imitima ya benshi, cyane cyane mu rubyiruko rwari rwaramaze kwishyiramo ko ku isi habonetse intwari nyakuri. Dore zimwe mu ngingo dushaka kugaragaza amazi atari yarenga inkombe.


text:
Igikorwa cyo kwangiza ibi biyobyabwenge n’ibindi bicuruzwa bya magendu harimo n’ibyarengeje igihe byafashwe kuva muri Werurwe kugeza muri Kanama 2021, cyabereye ku cyicaro cya Polisi mu Ntara y’Amajyaruguru ku wa Kabiri tariki 10 Kanama 2021.
Bamwe mu rubyiruko rwitabiriye iki gikorwa, bavuze ko usibye kuba byangiza bamwe muri bo, binafite ingaruka ku bukungu bw’igihugu kuko bidindiza iterambere n’ubuzima bw’ababikoresha, basaba buri wese kubirwanya yivuye inyuma kuko ari urugamba rutagenewe bamwe gusa.
Musafiri Hassan yagize ati " Iyo urebye ibiyobyabwenge byangiza ubuzima rw’urubyiruko n’abandi babikoresha kandi bitwara n’amafaranga menshi yakwiye kuba ashorwa mu bindi bikorwa by’iterambere, turasaba ababa babikoresha cyane cyane urubyiruko bagenzi banjye kubyirinda kuko byangiza ubuzima n’iterambere kandi nitubigira ibyacu tuzatsinda."
Tuyisenge Ange Marie Gisele na we yagize ati " Tubona kenshi ingaruka ibi biyobyabwenge bigira ku rubyiruko ruba rwarabaswe na byo; turasaba ababyeyi ko twafatanya twese tukarwanya ibiyobyabwenge kuko byangiza ababikoresha, naho ibi bicuruzwa biba byararangije igihe n’ibitemewe na byo bigira ingaruka ku buzima kuko biba byarapfuye ibindi utamenya icyo bikozwemo, turasabwa kubyirinda twese."
Umuyobozi w’Akarere ka Musanze wungirije ushinzwe imari, ubukungu n’iterambere, Rucyahanampuhwe Andrew, yavuze ko gukoresha ibiyobyabwenge biza ku isonga mu guteza umutekano muke kuko abakora ibyaha bitandukanye benshi baba babikoresheje.
Yagize ati "Ibiyobyabwenge byangiza urubyiruko rwinshi mu mitekerereze, ubuzima bwabo no ku bantu bakuru babikoresha kuko biteza umutekano muke harimo n’amakimbirane y’urudaca mu miryango ndetse ni indandaro y’ibyaha byinshi bikunze kugaragara muri rusange. Icyo dusaba abaturage ni ukubireka kuko bibagiraho ingaruka ku giti cyabo, ku muryango no ku gihugu muri rusange."
"Ku bijyanye n’ibicuruzwa bya magendu n’ibitemewe ho turasaba abacuruzi kujya bashishoza aho barangura kuko hari benshi barangura byinshi ariko ngo bagasanga harimo n’ibyarengeje igihe, tuzakomeza kugenzura ibi bicuruzwa ndetse n’ababifite turabashishikariza kubikura mu bindi, ikindi ni uko bareka ibintu bya magendu no gucuruza ibitemewe."
Mu byangijwe kuri uyu munsi harimo ibiyobyabwenge by’urumogi na kanyanga, inzoga zo mu dusashi ziva muri Uganda, inzoga z’inkorano, ibicuruzwa bitemewe byiganjemo amavuta yo kwisiga azwi nka mukorogo.


text:
Mu Rwanda
Uwashaka Guhungabanya Ubusugire Bw’Igihugu Cyacu Byamuhenda – Kagame
Perezida Paul Kagame yavuze ko kuba u Rwanda rukomeje kubaka ubushobozi bw’ingabo zarwo nta we bikwiye gutera ubwoba, kuko bigamije guha abaturage umutekano bakeneye ngo biteze imbere.
Yabigarutseho kuri uyu wa Mbere ubwo yinjizaga mu ngabo z’u Rwanda abasirikare 721, bahawe ipeti rya Su-Liyetona.
Yavuze ko kugira ngo igihugu kigane aho abanyarwanda bifuza bisaba kugira igisirikare cy’umwuga, gifite imbaraga, ubushobozi n’imyifatire byiza.
Perezida Kagame yabihuje nuko akazi abasirikare bakora ariko gatuma abanyarwanda n’abaturarwanda bumva ko bafite umutekano usesuye, bagakora ibikorwa byabo mu mudendezo.
Bityo ngo kubaka imbaraga n’ubushobozi bw’u Rwanda “ntawe bikwiye gutera ubwoba cyangwa guhungabanya umutekano we” mu baturanyi, ashimangira ko u Rwanda ruzakora ibishoboka byose ngo umubano mwiza uboneke.
Yakomeje ati “Icyo twubakira ubwo bushobozi ni ukugira ngo nyine u Rwanda rugire umutekano ndetse uwo mutekano tuwubakireho dutere imbere, ariko noneho no kugira ngo byumvikane ko icyo gihe iterabwoba ryatuzaho twahangana naryo uko bikwiye.”
Yavuze ko muri uko kubaka ubushobozi bw’ingabo, uwagerageza guhungabanya ubusugire bw’u Rwanda bitamugendekera neza.
Ati “Icyashaka guhungabanya ubusugire bw’igihugu cyacu, icyo aricyo cyose, aho cyava hose, ubwo bushobozi ni ko twifuza kubukoresha, ntabwo twifuza kubukoresha hanze y’igihugu cyacu tugira uwo dutera ubwoba cyangwa iki, cyangwa uwo tugirira nabi, oya. Ahubwo ni ukwirinda icyaduhungabanya.”
“Ndetse bikanumvikana ko uwashaka guhungabanya umutekano wacu, ubusugire bw’igihugu cyacu, bitamugendera neza, kubera ko bihenze cyane. Byamuhenda, byamusaba ikiguzi atari yatekereje.”
Perezida Kagame yavuze ko ahubwo nyuma yo gucunga umutekano w’igihugu, u Rwanda rwifuza ko ubushobozi bw’ingabo zarwo bwakoreshwa ahandi mu gushaka amahoro aho yabuze, igihe rwitabajwe.
Yabwiye abasirikare bashya ba RDF ati “Mugomba guhora muzirikana ko umurimo wanyu mbere na mbere ari ugukorera Abanyarwanda, abavandimwe banyu, ababyeyi banyu, aho mukomoka.”
Yashimangiye ko iyi ari inshingano iremereye bagomba guha ibyo agaciro gakwiye.
Yaabijeje inkunga mu mirimo yabo, ariko nabo ababwira ko hari byinshi RDF ibatezeho, nk “umuryango mwiza twese twishimira kuba turimo.”


text:
Gutangira ishuri ntibiba byoroheye umwana, cyane ko ari ikintu gishya kiba kije mu buzima bwe, kabone n'iyo mwalimu we yaba ari mwiza, hari byinshi bishya aba ajemo atari asanzwe amenyereye, niyo mpamvu abana bakenera gukurikiranwa by’umwihariko n’ababyeyi babo kugira ngo babashe kumenyera ubwo buzima bushya.
Buri gihe nyuma yo kuva ku ishuri, Tomas Valero yahoraga abona umukobwa we muto ava ku ishuri arira, bigatuma atekereza ko ibyo ari byo byose hari ikintu kitagenda neza. Ibi byabaye ubwo umwana yari amaze guhindurirwa ishuri agiye ku ryitwa 'PINE GROVE ELEMENTARY SCHOOL'.
Tomas yageze aho abona ikibazo
cy’uyu mwana we gikomeje gufata indi ntera, bituma atekereza ku buryo yakoresha
akajya amenya ibibera mu ishuri umwana we yigamo, kugira ngo amenye amakuru
y’ukuri ku mpamvu yatumaga umukobwa we ataha buri gihe arira.
Mu rwego rwo gukurikirana
ikibazo cy’umwana we nk’umubyeyi, Tomas yagerageje kwegera umwana amubaza ikibazo
afite ariko undi akarira cyane ntabashe kubwira se ikitagenda neza. Tomas
ntiyashoboraga kurekeraho gusa ngo umukobwa we agendanireko, kuko
ntiyari agishaka kuzasubira mu ishuri ukundi se akibaza niba ikibazo ari umwana
cyangwa umwalimu we.
Nyuma ni bwo yaje gukoresha
uburyo byo kujya ashyira mu musatsi w’umwana we akuma gafata amajwi kugira ngo
aze kumva ibyabereye ku ishuri umwana yigaho, gusa ntiyamubwira ko yamushyize
aka kuma mu musatsi. Ibi byose yatekereje kubikora kuko ikibazo cyari kimaze
kumurenga, byari bigeze aho umwana asigaye yanga kujya ku ishuri, buri gitondo
agatakamba arira ngo nibamureke ye kujya ku ishuri.
Umunsi amushyira aka kuma
gafata amajwi mu musatsi, Tomas yategerezanyije amatsiko umukobwa we kugira
ngo yiyumvire ibyabereye mu ishuri. Akimara kubyumva yarababaye cyane ukuntu
yasanze umwalimu ari we watotezaga umwana we ndetse n’abandi banyeshuri bigana
nawe, gusa nanone yanejejwe no kuba amenye icyateraga umwana we guhora arira
no kwanga gusubira ku ishuri.
Tomas yahise afata umwanzuro wo kubimenyesha abayobozi b’Akarere ishuri riherereyemo kuko aribo baba bafite uburengazira bwo kugira icyo bakora ku kintu nk’icyo. N'ubwo Tomas yari afite ibimenyetso byose bifatika byatuma mwalimu Duncan ahamwa n’icyaha, ntakigeze gikorwa n’abayobozi.
Impamvu nuko batereye iyo bamubwira ko umwalimu bazamukurikirana bakamutoza ikinyabupfura, gusa Tomas we ntiyanyuzwe n'ibyo bamubwiye kuko yatekerezaga uko umwana we azakirwa n’uwo mwalimu naramuka asubiye ku ishuri. Ni yo mpamvu yifuzaga ko hakorwa ibirenze ibyo.
Ishuri rishya umwana wa Tomas yagiriyeho ibibazo
Abayobozi b’ishuri bari bamwemereye kwimura umwana mu rindi shuri ariko Tomas akumva bidahagije kuko yatekerezaga no ku bandi bana bazaba basigaranye n’uwo mwalimu akajya abatura umujinya.
Ibi byatumye Tomas adacika intege afatanya n’abandi babyeyi barerera muri iryo shuri kumenyekanisha akarengane abana bahura nako bigera n'aho bijya mu bitangazamakuru bisa n’ibikangura ababyeyi batahaga agaciro gukurikirana ubuzima bw’abana babo cyane cyane ubwo ku ishuri.
Src: Obsev


text:
Incamake ku Mateka ya Paruwasi
Paruwasi Kacyiru yitirize Bikira Mariya Umubyeyi w’Impuhwe yashinzwe kuwa 29 Kanama 2004. Yabanje kuba ari Centrale ya Ste Famille, abakristu basengera muri salle yari iya CSR muri quartier y’abaturage mu mwaka w’1987-90.
Mu mwaka w’1991-2002 nibwo yimukiye ahubatswe icumbi rya Musenyeri kuko ariho hari hateganyijwe icyicaro cye n’ubu gitegerejwe. Abakristu bagasengera muri salle yayo bakajya babona misa kabiri mu cyumweru. Nyuma abakristu biyubakiye aho bazajya bumvira Misa ari yo Kiliziya ihari ubu. Mu mwaka w’2003 yabaye Quasi Paruwasi Kacyiru ihabwa Umupadiri Anastase NZABONIMANA.
Ku itariki 29/8/2004 nibwo Musenyeri yaje kuyiha umugisha abakristu barayitaha aribwo yaragijwe Bikira Mariya Umubyeyi w’Impuhwe. Ikaba yizihiza umunsi mukuru ngaruka mwaka wayo buri 25/03.
Paruwasi Kacyiru iri mu mujyi wa Kigali igizwe n’Umurenge wa Kacyiru wose ari nawo Paruwasi yubatswemo n’ibindi bice by’umurenge wa Kimihurura, Remera , Kinyinya, Bumbogo na Gisozi. Iyo mirenge yose ikaba iri mu Karere ka Gasabo. Ikikijwe n’Amaparuwasi Remera na Gishaka iburasirazuba, Kabuye na Ste Famille iburengerazuba.
Igizwe kandi na masantrali ane ari yo Kacyiru( 91), Kagugu (35), Kinyinya (33) na Nyarutarama (19). Ikaba ituwe n’abaturage : 70.567. Abakristu ?
Abapadiri bayobora paruwasi
1. Padiri Martin UWAMUNGU
2. Padiri Jean de Dieu NSHIMIYIMANA
3. Padiri Polycarpe NZAYISENGA
4. Padiri Protais SAFI
Adresse :
BP 442 KIGALI.
Tél. : 0783300370
E-mail :umubyeyiwimpuhwe@gmail.com


text:
Ariko ari benshi batishimira ubu buryo, dore ko butuma amafaranga agenda ari menshi cyane cyane nko ku bishyura internet bakoresheje kugura ama (Megabites) cyangwa se ibyo umuntu yakwita "Internet packs" Twibukiranya ko mu kinyarwanda amagambo akunze gukoreshwa atarabonerwa ikinyarwanda nyacyo, tuzajya rero tubivanga mutwihanganire.
UKO WABUZA VIDEO KWIKINISHA (AUTOPLAY) MURI TWITTER
- Kanda ku ifoto yawe
- Kanda kuri Settings / Paramètres
- Jya ku ibaba ryitwa Account / compte
- Manuka hasi ahanditse Video Tweets ukuremo akamenyetso "V"
- Hanyuma kanda hasi Save Changes / Validez
NB: Abantu benshi bakunze gukanda kanda uko biboneye ku kintu cyose kiri kuri internet, ibyiza ni ngombwa kujya mubanza gusoma cyangwa mukabaza ababizobereyemo mwegeranye cyangwa muturanye.


text:
Huye: Abafite ubumuga barishimira kudahezwa no guhabwa agaciro n’ubuyobozi
Yanditswe na Nshimiyimana Emmanuel
Abafite ubumuga bo mu turere twa Huye na Gisagara bagaragaje ko hari byinshi bishimira bagezeho, bagashima Leta y’u Rwanda yatumye bagira agaciro kandi bakigirira ikizere cy’uko na bo bashoboye.
Ibyo bishimira babigarutseho mu gikorwa cyo kwizihiza Umunsi Mpuzamahanga w’Abantu bafite ubumuga wizihirijwe mu Murenge wa Ngoma, mu Karere ka Huye, ku wa 3 Ukuboza 2018, ku nsanganyamatsiko igira iti: “Twubake ubushobozi bw’abantu bafite ubumuga mu bikorwa byose mu buryo bungana kandi budaheza”.
Hanabaye n’imurikagurisha ry’ibikorwa byakozwe n’amakoperative y’abafite ubumuga akorera mu mirenge 3 y’Akarere ka Huye ari yo Gishamvu, Kinazi ndetse na Rusatira.
Ndayisaba Salvator, Umuhuzabikorwa w’Inama y’Igihugu y’abafite ubumuga mu Karere ka Huye akaba n’umujyanama mu Nama Njyanama y’Akarere, avuga ko ibyo bishimira ari byinshi ariko ku isonga akahashyira kudahezwa no guhabwa agaciro n’ubuyobozi.
Ndayisaba ufite ubumuga bwo kutabona yagize ati: “Tumaze kugera kuri byinshi dushimira ubuyobozi, aho cyane cyane dushingira ku gaciro ubuyobozi buduha, n’ubuvugizi bwose bukorwa ubuyobozi burabwumva, twari mu gikari none ubu turi ahagaragara ndetse hakaba hari n’igikorwa cyo kutubarura kugira ngo hamenyekane neza umubare w’abafite ubumuga”.
Mukakalisa Anne Marie, Umuhuzabikorwa w’Inama y’Igihugu y’Abafite Ubumuga mu Murenge wa Kinazi, na we agaragaza ko ubuyobozi bwafashishe abafite ubumuga kwifasha.
Ati: “Turashimira ubuyobozi bwagiye badufasha muri byinshi bituma abafite ubumuga tubasha kwiteza imbere kuko nta wugihezwa twahawe agaciro, twishyira hamwe tugafashwa kandi ibyo dukora bituma tugenda twiteza imbere ndetse n’abandi baduha agaciro kuko babona hari ibyo twikemurira, uyu munsi turahinga, turacuruza, turadoda, imirimo yose turayikora kandi muri koperative n’udafite ubumuga turamwegera tugakorana”.
Umujyanama wa Komite Nyobozi y’Akarere ka Huye Kagabo Joseph yashimiye abafite ubumuga kubera ishyaka ryabo ndetse abizeza ko akarere kazakomeza kubafasha.
Avuga ko kureba kure kwa Leta y’u Rwanda ari ho havuye gahunda nziza zigamije guteza imbere abafite ubumuga.
Ati: “Nk’uko mushima natwe turabashimira, uyu munsi w’abafite ubumuga nta bwo ari umunsi twahoranye, ni umunsi wo kwamamazwa. Leta nziza ishinzwe kurinda muturage akavuzwa, akigishwa hakongerwaho n’agaciro iba ikwiye guha umuntu, iyo tugeze aha dushimira Nyakubahwa Perezida wa Repubulika wadusabye ko izi mbaraga dukwiye kuzitaho kandi ni ho havuye gukora politiki idaheza mu mibereho yose y’Igihugu”.
Yijeje abafite ubumuga ko Leta y’u Rwanda izakomeza kubafasha kugira ngo barusheho kwiteza imbere.


text:
Nyarugenge: Ba DASSO basabwe gusigasira ubumwe n’ubwiyunge
Yanditswe na MUTUNGIREHE SAMUEL
Abagize urwego rwa DASSO Akarere ka Nyarugenge basobanuriwe amateka yaranze abanyapolitiki n’abayobozi b’u Rwanda mbere ya Jenoside yakorewe Abatutsi mu 1994.
Beretse zimwe mu mbwirwaruhame z’abanyapolitiki zaranze bamwe mu bayobozi zagize uruhare mu gutegura umugambi mubisha wa Jenoside, basabwa kugira uruhare mu gusigasira ubumwe n’ubwiyunge mu kazi ka buri munsi bakora.
Ni ibiganiro bahawe muri gahunda y’ukwezi k’Ubumwe n’Ubwiyunge k’Ukwakira 2018, aho Komisiyo y’Ubumwe n’Ubwiyunge itanga ibiganiro mu nzego zitandukanye n’ibyiciro by’abantu batandukanye bakoreramo mu kazi ka buri munsi.
Habyarimana J. umukozi ushinzwe guhuza ibikorwa by’itorero n’ubukangurambaga rusange mu karere ka Nyarugenge, yasobanuriye abagize urwego DASSO ko umuyobozi cyangwa undi wese ushobora gutanga amabwiriza agenderwaho ashobora kugira ibyo akora bitaba byiza bikageza abo ayobora kure habi, nk’uko bamwe mu bayobozi bagejeje u Rwanda kuri Jenoside yakorewe Abatutsi.
Nyuma y’ikiganiro kuri gahunda ya Ndi Umunyarwanda yahaye izo ntore za DASSO, yabwiye Imvaho Nshya ko nk’abantu basanzwe bari mu ishami ry’imiyoborere myiza mu karere, ari bo ba mbere bari hafi abaturage mu miryango aho ubumwe n’ubwiyunge bukwiye guhera.
Ati “Icya mbere bafite imiryango, icya kabiri banashinzwe umutekano w’abafite imiryango. Ni ukuvuga ngo bafite inshingano ebyiri; muri bwa buryo bw’imiyoborere myiza ndetse no kubafasha kugira imyumvire iteye imbere no gusobanukirwa guhuza akazi kabo n’ubumwe n’ubwiyunge.”
Yakomeje avuga ko nk’uko gahunda ya Ndi Umunyarwanda izahoraho, umuco wo kuganira kuri iyo gahunda bizatuma bahora bamenya amasomo y’amateka y’Abanyarwanda ari ho hava ishingiro rya Ndi Umunyarwanda.
Ati “Amateka y’Abanyarwanda ubwayo ni amasomo, uyu muco wo kuganira dufatanya kugira imyumvire imwe no gutambuka kimwe no kumenya gahunda za Leta aho zigeze no kugira ngo tugire ubumenyi bumwe.”
Bamwe mu bagize urwego rwa DASSO bagaragaje ko hari byinshi bigiye mu mateka mabi yaranze abanyapolitiki n’abayobozi babi bashishikarije abantu amacakubiri n’ivangura n’ibindi, bityo batifuza ko hagira na kimwe kiranga abazabakomokaho ariko hari n’abagize ubutwari bwo kubohora igihugu bagaragaje ibigwi by’umutima wa kimuntu buri wese yakifuriza abazamukomokaho.
Boyayo Chantal, umwe muri ba Dasso, yasabye ko mu buryo bwo kubafasha gusakaza amasomo ya Ndi Umunyarwanda bakwegerezwa imfashanyigisho aho bakorera hose zaba iz’ibitabo n’andi masomo y’ibiganiro bicukumbuye.
Intore za DASSO zasobanuriwe ko Ndi Umunyarwanda ari intambwe ikomeye mu nzira y’ubumwe n’ubwiyunge nyuma y’isenyuka ry’ubunyarwanda, ikaba urufatiro rw’imibanire myiza n’iterambere ry’Abanyarwanda mu gihe ubunyarwanda ari ihame ndakuka mu gushimangira ibimaze kugerwaho n’ibiteganywa kugerwaho.
Biteganyijwe ko ukwezi k’Ubumwe n’Ubwiyunge kuzarangira ku nyubako zose z’ubuyobozi za Leta hashyizweho inyandiko z’amahame ya Ndi umunyarwanda aho abagera kuri izo nyubako bose batungukira.


text:
ISOMO RYA 16
Abakozi b’itorero basohoza izihe nshingano?
Bibiliya ivuga ibyiciro bibiri by’abagabo b’Abakristo bashinzwe kwita ku nshingano zo mu itorero: “abagenzuzi n’abakozi b’itorero” (Abafilipi 1:1). Ubusanzwe buri torero riba rifite umubare runaka w’abasaza n’abakozi b’itorero. Ni mu buhe buryo abakozi b’itorero badufasha?
Bafasha inteko y’abasaza. Abakozi b’itorero, baba bakiri bato cyangwa bakuze, baba bakuze mu buryo bw’umwuka, bita ku nshingano zabo, kandi biringirwa. Bita ku mirimo y’ingenzi iba igomba gukorwa mu itorero kugira ngo amateraniro n’izindi gahunda zibera mu Nzu y’Ubwami zigende neza. Ibyo bituma abasaza bibanda ku nshingano yo kwigisha no kuragira umukumbi.
Bakora imirimo y’ingirakamaro. Bamwe mu bakozi b’itorero bahabwa inshingano yo guha ikaze abantu bose baje mu materaniro. Abandi bashobora kwita ku ndangururamajwi, gutanga ibitabo n’amagazeti, imibare y’ibibarurwa mu itorero, cyangwa bakereka abagize itorero amafasi yo kubwirizamo. Nanone bagira uruhare mu kwita ku Nzu y’Ubwami. Hari n’igihe abasaza bashobora kubasaba kwita ku bageze mu za bukuru. Abakozi b’itorero baba biteguye gusohoza inshingano iyo ari yo yose bahabwa, kandi abagize itorero babubahira ishyaka bagaragaza.—1 Timoteyo 3:13.
Abo bagabo b’Abakristo babera abandi urugero rwiza. Abakozi b’itorero batoranywa hakurikijwe imico myiza ya gikristo bagaragaza. Ibiganiro batanga mu materaniro, bikomeza ukwizera kwacu. Nanone kuba bafata iya mbere mu murimo wo kubwiriza, bituma natwe tuwukorana umwete. Kubera ko bakorana neza n’inteko y’abasaza, bituma abagize itorero bunga ubumwe kandi bakagira ibyishimo (Abefeso 4:16). Nyuma y’igihe runaka na bo bashobora kuzuza ibisabwa kugira ngo babe abasaza b’itorero.
Abakozi b’itorero ni bantu ki?
Bakora iki kugira ngo ibikorerwa mu itorero bigende neza?


text:
Umuryango Imbonizarwo watangije Ingamba nshya zo gukorana n’abanyempano bize Umuziki mu ishuri ry’umuziki rya Nyundo muri gahunda yo kurwanya ikibazo cy’ihohoterwa n’inda ziterwa abangavu binyuze mu bihangano bitandukanye.
uyu muryango watangiranye abahanzi icyenda barimo abakobwa batatu n’abahungu batandatu barimo Munyurangabo Stephan [Karigombe City True], Gakuba Sam [Samulo], Joy Uwitonze [Joy Gital], Mutuzo Jean Luck [Mutu Mutuzo], Elie Livingstone [Stonvocal], Ishimwe Norbert [Ucuranga Piano], Kalinijabo Ignace [Jabo Ignace], Uwimanzi Oda Martine na Kelia.
Ku wa Gatandatu w’Icyumweru twasoje, uyu muryango ‘Imbonizarwo’ washyize kuri shene ya Youtube yabo indirimbo ebyiri zaririmbyemo aba bahanzi ‘Wirarikira kujyayo’ ndetse na ‘Umwari mwiza’ ifite iminota 04 n’amasegonda 52’.
Reba Video “Umwari mwiza“
Reba Video “Wirarikira kujyayo“
Indirimbo ‘Wirarikira kujyayo ‘ifite igitekerezo rusange cyo gusaba abangavu kudashukwa n’utuntu twa hato na hoto, bashukwa na bagenzi babo babakangurira kujya mu busambanyi kuko hariyo ibintu bibi byinshi cyane.
Iyi ndirimbo kandi inagaruka ku kugira inama abangavu ko bakwiye kumvira ababyeyi kandi bagafatira urugero kuri bagenzi babo byabayeho.
‘Umwali mwiza’ igaruka ku mwana w’umukobwa wamaze gushukwa agaterwa inda, akagirwa inama yo kutiheba ahubwo agashikama ku kwita ku wo atwita, kandi akagira icyizere cy’ubuzima.
Jean Pierre Kwizera washinze akaba n’Umuyobozi wa Imbonizarwo yabwiye INYARWANDA dukesha iyi nkuru ko uyu muryango ushyize imbere gukangurira abangavu n’Abanyarwanda muri rusange kwirinda gushukwa no kurarikira utuntu dutoya bahabwa n’abantu babashuka batitaye ku ngaruka zizaza nyuma yo kubahohotera;
Gusaba abangavu bamaze kugwa mu bishuko kudatakaza icyizere cyo kubaho kandi bakirinda kongera gushukwa kuko ibibazo bahuye nabyo ubuzima nubwo buba bugoye ariko burakomeza.
Gusaba abagabo, abasore ndetse n’abandi bose bagira uruhare mu guhohotera, gushuka ndetse no gucuruza abana b’abakobwa ko babihagarika kuko barimo kwikora mu nda kandi itegeko ribahana naryo ritazaca inkonizamba.
Baboneyeho kandi no kwibutsa ko abana bavutse binyuze mu ihohoterwa rikorerwa abana ko umwana wavutse iyo yafashwe neza abera igisubizo Umuryango, Igihugu ndetse no ku muryango Nyarwanda.
Jean Pierre Kwizera yasabye buri wese wakunda ibikorwa batangiye ko yaba umufatanyabikorwa mu rugamba rwo kurwanya inda ziterwa abangavu “kuko n’inshingano za buri muntu wese kandi yaba inkunga y’ibitekerezo, ubuvugizi ndtse n’ubukungu byadufasha kurushaho gutegura byinshi.”
Abahanzi 9 bize umuziki ku ishuri ry’umuziki rya Nyundo bahuriye mu ndirimbo zikangurira kurwanya inda ziterwa abangavu
Imbonizarwo ni umuryango w’urubyiruko utegamiye kuri Leta washinzwe n’abanyeshuri barangije amasomo muri Kaminuza y’u Rwanda Ishami rya (UR-CBE) bafite intego zo gukoresha ubumenyi bakuye mu mashuri mu gushaka ibisubizo by’ibibazo byugarije u Rwanda byumwihariko;
Kurwanya inda ziterwa abangavu, guteza imbere amahoro ndetse no kubaka ubuzima buzira umuze binyuze mu guteza imbere impano zitandukanye cyane cyane mu muziki, ikinamico, imivugo n’ibindi byose byibanda mu gukora ubukangurambaga cyane cyane bwibanda mu guhindura urubyiruko.
Guhera mu 2019 Umuryango Imbonizarwo watangije ubukangurambaga bujyanye no kurwanya inda ziterwa abangavu cyane cyane bwibanze mu mashuri yisumbuye ndetse bakanifashisha imbuga nkoranyambaga mu guhangana n’iki kibazo kijyanye no guhohotera abana b’abakobwa nk’uko byakunze kugaragazwa n’Umuryango Plan International Rwanda mu bukangurambaga Mpuzamahanga watangije bwahawe izina “Girls Get Equal.”
Kugeza uyu munsi ubukangurambaga batangije bwibanze cyane mu Akarere ka Nyaruguru, Huye ndetse na Bugesera nk’uko byakunze kugarukwaho cyane ko abangavu baho bugarijwe n’ihohoterwa rishingiye ku gitsina.
Umuryango Imbonizarwo uri kwifashisha abahanzi mu bukangurambaga bwagutse bwo kurwanya inda ziterwa abangavu


text:
Inyigisho yo ku wa kane w’icyumweru cya 2, Igisibo 2014
Ku ya 20 Werurwe 2014 – Mwayiteguriwe na Padiri Alexis MANIRAGABA
Amasomo: Yeremiya 17,5-10, Zaburi ya 1; Ivanjili ya Luka 16,19-31
Bavandimwe, dukomeje igihe cy’igisibo aho turarikirwa kubura amaso y’umubiri n’umutima ngo tumenye Uw’ingenzi n’icy’ingenzi, Uw’ibanze n’icy’ibanze mu buzima bwacu ndetse n’aho tugomba gushyira amizero yacu. Igihe cy’igisibo kidutegurira guhimbaza uko bikwiye ububabare, urupfu n’izuka bya Kristu. Ni igihe kidufasha kuzirikana ko ari ubuvume n’ibyago ndetse n’urupfu gushyira amiringiro mu bantu n’ibintu. Nibyo tuzirikana uyu munsi.
* Aravumwe umuntu wiringira abandi bantu….ariko arahirwa uwiringira Imana!
Bavandimwe, umuhanuzi Yeremiya yatwibukije ikintu gikomeye kandi cyubaka ubuzima: “amirigiro yacu ni ayahe? Ashyingiye he? Ashyingiye kuki? Atwerekeza he?” Ibi bibazo bituma twongera kwibaza impamvu abantu tugomba kugira icyo twiringira, icyo twizera. Bavandimwe, umuntu ntashobora kubaho ntacyo yashyizemo amizero kuko imiterere ya muntu ni uko iteye. Imana yaturemanye umutima wo guhora turarikiye kandi duharanira icyiza kurushaho no kubaho neza mu mahoro, ibyishimo n’umunezero. Ariko ibi byose ntitwabigeraho tutabishakiye ku isoko nyayo yabyo. Ndavuga ku Mana Nzima; aho ku bitega ku bantu no ku bintu. Kuko abantu n’ibintu birahindagurika ndetse wareba nabi bikaguhindaganya. Ibintu bihuza bamwe ariko ababiryaniramo bakaba benshi kuko hari n’ibyo badashobora cyangwa se batifuza no gusangira. Kubera ko umuntu ari umunyatege nke, ntashobora kubaho ntacyo yemera kandi yizera, iyo atabyerekeje ku Mana, abyerekeza ku bigirwamana: ku bantu n’ibintu. Ndetse yigira ingunge akiyemera cg se akumva ko yigize, yibeshejeho: akiringira imbaraga ze n’ubushobozi bwe. Nyamara Umuhanuzi Yeremiya ati “uyu ni ikivume kandi ahora ari ikirumbo”. Naho uwiringiye Imana, Imana imubera ikiramiro akera imbuto nyinshi, nziza kandi ziryoshye.
Bavandimwe, iki gisibo kidufashe kongera gusuzuma ukwemera kwacu n’amizero yacu muri Nyagasani cyane cyane tugeze ahakomeye. Niho umuntu ashakishiriza hirya no hino no mu byamukoraho. Bityo n’Imana yari yiringiye akayihakana cyangwa se akavangavanga. Akajya mu bapfu n’abapfumu, akiringira abanyabitangaza n’abigize umukiza n’abahanuzi. Akishingikiriza abanyamaboko n’ibikomangoma by’iyi si; akemera kwigura no kwigurisha kubera amaco y’inda, ibyubahiro no kwirwanaho. Mbese akanga kwiteranya n’abantu ahubwo agahitamo kwivumbura ku Mana nyamara ari Yo imukunda kdi imurengera. Birababaje! Ariko bitera agahinda kurushaho kubona umuntu arwanira ko abantu bamwemera, bamwumvira, bamuyoboka aho kuyoboka Imana. Nyamara amateka y’ubuzima bwa muntu n’ay’isi atwigisha byinshi byadufasha kubona ukuboko kw’Imana igomba kwiringirwa kuruta abantu n’ibintu. Ndetse na Pawulo aduhamiriza ko “ukwizera ntigutamaza” (Rom 5,5) kandi nta mahirwe yandi umuntu yagira atari ku Mana izi uko tuzamera (Zab 16,2.5-6). Kandi byose bihira abakunda Imana n’abakunda abantu bagiriye Imana.
* Tugomba gukundana : kuko nitudahuzwa n’ubu buzima ntituzahuzwa n’urupfu!
Bavandimwe, ibi biri mubyo tuzirikana mu Ivanjili y’uyu munsi itubwira iby’umukungu utazwi n’umukene witwa Lazaro. Ari umukungu yarapfuye, ari umukene arapfa; ariko umwe apfira guhambwa no kubabara, undi ajya mu byishimo hamwe na Aburahamu. Bamwe bashobora kwibwira ko igihano cyahawe uyu mukungu cyamutunguye cyangwa se ko ari akarengane kuko ntaho batubwira ko yasenze ibigirwamana, ko yishe umuntu, ko yibye, ko yasambanye n’ibindi byaha twafashe mu mutwe. Nyamara siko bimeze kuko ayo mategeko yose tuzi ashingiye ku itegeko rimwe rivuga ngo “uzakunde Nyagasani Imana yawe…na mugenzi wawe nk’uko wikunda.”
Uyu mukungu (utazwi yaba buri wese muri twe) yazize kugira urukundo rukekuko urukundo ni ukwitanga, ukitangira abandi; ni ukumenya undi ndetse ukishira mu mwanya we. Ingingo y’urukundo niyo tuzacirirwaho urubanza rwa nyuma ubwo Umwami azatubwira ati “mwamariye iki igihe ‘nari nshonje, mfite inyota, ndi umugenzi, nambaye ubusa, ndwaye, ndi imbohe’” (Mt 25,3546). Muri make urukundo rutuma tubona Imana mu muvandimwe wacu bityo akababaro ke kakaba akababaro kacu, n’ibyishimo bye bikaba ibyishimo byacu. Uriya mukungu yazize ubuhumyi bwe (bw’umutima n’ubw’umubiri) bwo kutabona Imana, bwo kutumva ko abantu ari magirirane, no kutumva ko buri wese azabazwa mugenzi we. Bityo rero ntabwo uyu mukire yahanwe kuko yari umukire ndetse n’umukene ntiyagiye mu ikuzo kuko yari umukene. Kuko hari abakire n’abategetsi dufite mu mubare w’abatagatifu. Ariko rero ibintu bishobora kubera bamwe intandaro yo gutwarwa nabyo; ariko kandi ushobora no gutindahara ugatuka Imana, ukanduranya, ugatera abandi gucumura. Nicyo gituma ntawe ugomba kwiratana ubukire cyangwa se ubukene bw’ibintu n’abantu. Abakene nabo bagomba gushyiraho akabo aho guhora basabiriza kuko hahirwa abakene ku mutima. Ubukene bwo tuburwanye ariko umukene tumube hafi, tumuzahure! Abakire nabo bamenye kandi bafashe abakene kuko abantu turi abavandimwe kandi ibyo Imana yaturemeye biraduhagije twese ariko hari abashaka kubyikubira no gukizwa n’imitsi y’abandi. Abafite ibirenze ibyo bakeneye ntabwo aba ari ibyabo. Gufasha umukene rero ntabwo ari impuhwe gusa ahubwo ni n’inshingano (soma Sirak 29,9.12; Ivug 15,7-11).
Bavandimwe, tumenye gukoresha neza ubukungu n’impano dufite hano ku isi n’ubwo abantu tutanyurwa. Usanga abantu benshi baganya ngo byose ntakigenda: abatindi n’abakene bakaganya; abibeshejeho n’abakire bakarira; abakungu n’abaherwe bagahangayika, ntibasinzire kuko aho ubukungu bwabo buri ariho bashyize umutima wabo. Bikababaza kumva hari umuntu uvuze ko ntacyo Imana yamuhaye uretse umuruho, ibyago n’amakuba. Akirengagiza ko adashobora kwijujuta atariho. N’uwibwira ko adafite ibintu, yakwemera ko Nyagasani yamuhaye ubuzima kandi ko amubeshejeho. Ibi mbivugiye ko hari abavuga ko ntacyo baha abakene biyumvisha ko nabo bakennye ndetse bakwiye gufashwa nabo. Ibi ni ugukabya kuko ubukene bwa mbere ni ubw’umutima n’urukundo. Ibi bigaragazwa n’uko abatanga neza si uko baba bafite byinshi ahubwo baba bafite umutima mwiza, umutima wagutse kandi w’impuhwe.
Bavandimwe, mu gisibo dutozwa gusenga, gusiba no kugaragaza ibikorwa by’urukundo. Buri wese asabwa gusangira n’abandi no kugoboka abadukeneye kuko ni benshi kandi bari kwinshi. Dushimire Nyagasani utubeshaho ngo tubana na We kandi twiteganyiriza kuzabana na We. Twe nta rwitwazo ngo dukeneye bene wacu bazutse ngo batuburire kuko Yezu Kristu, umuzukambere mu bapfuye, akwiye kutwemeza byose. Dufite kandi Kiliziya itwereka amategeko tugomba gukurikiza, amasakaramentu tugomba guhabwa n’amasengesho tugomba kuvuga. Tubumve kandi tubumvire. Umubyeyi Mariya adusabire iteka. Amen
Padiri Alexis MANIRAGABA
Seminari Nkuru, Rutongo


text:
USINGIZA INTWARI ABANZA IZ'IWABO
Inyandiko twagejejweho na Dr Sosthène Munyemana
Hashize iminsi mike havugwa cyane ibyerekeye umunsi w’Intwari mu Rwanda. Ibyo ni nyuma y’aho perezida Paul KAGAME ashyiriyeho umunsi ngarukamwaka witiriwe intwari. Hakaba havugwa aliko ko izo ntwari KAGAME atazumva kimwe n’abandi banyarwanda, ko nta rundi rwego usibye we gusa rutoranya izo ntwari, ndetse ko we yaba yibonamo intwari yo ku isonga. Ni ukuvuga ko amaherezo hazakorwa urutonde rw’abanyarwanda abandi babonamo intwari nyazo koko, binyuze mu nzego za Leta zidakorera umuntu, zizaba zibishinzwe.
Muli iyi nyandiko ndifuza kubagezaho amazina y’abantu bane nemera nk’intwari. Abo bantu bazwi n’abanyarwanda benshi, usibye kutamenya ko izo ntwari enye zihuje kuba zikomoka muli komini MUSAMBIRA ho muli GITARAMA. Ibi ntibiboneke nk’irindi rondakarere, ntibibuza ko n’utundi turere dufite intwari abazizi neza bazimenyekanisha.
Abo ngiye kubagezaho ni ba Nyakubahwa Grégoire KAYIBANDA, Laurent MUNYANKUGE, Fred RWIGEMA na Godefroid SENTAMA.
- Grégoire KAYIBANDA : Tumuzi mu mateka y’u Rwanda ko ali ku isonga ry’impirimbanyi zaharaniye Demokarasi na Republika. Abake ni abazi ko yavukiye muli komini MUSAMBIRA ahitwa i TARE. Ababyeyi be bimutse KAYIBANDA ali umwana, bajya gutura hafi ya KABGAYI, aho abapadiri se yakoreraga bali bamaze gushinga misiyoni. Gutulira misiyoni byabereye KAYIBANDA amahirwe yo kubasha kwiga. Biturutse ku butegetsi bwa Cyami, rubanda rugufi, cyane cyane abahutu, ntibemererwaga kujya mu mashuli. Kwakirwa mu iseminari nibwo buryo bwonyine bwashobokeraga bamwe muli bo. Ayo masomo yahumuye amaso KAYIBANDA na bamwe muli bagenzi be nabo bali barabashije kwiga, bamenya uko mu bindi bihugu abakandamijwe bagiye barwanira uburenganzira bwabo, kugeza aho bigobotoye ingoma zabapyinagazaga.
Batangiye gusaba nabo kugira uruhare mu butegetsi aliko inzitizi zari nyinshi. Abatoni b’Umwami ntibabikozwaga, batangiye kubita « inyangarwanda[1] » no kwica abo bashoboye kugwa gitumo. Ni uko ba KAYUKU, SECYUGU, MUKWIYE, SINDIBONA, n’abandi benshi bishwe. Ni uko bali bagiye kwica[2] Dominiko MBONYUMUTWA Immana ikinga akaboko arabacika, ali naho imyivumbagatanyo bise « muyaga » yatangiye igakwira u Rwanda rwose. Mu kuyobora iyo mpinduka yashojwe no gukuraho Ubwami, Grégoire KAYIBANDA yaharaniraga ko rubanda rugufi[3] (abahutu n’abatutsi baciriritse) idakomeza gupyinagazwa no gukumirwa mu miyoborere y’igihugu.
We na bagenzi be babigezeho, nyuma KAYIBANDA atorerwa kuba Perezida wa Republika y’u Rwanda yali imaze gusimbura Ubwami.
- Laurent MUNYANKUGE : We ntakunze kumenyekana cyane. Avuka mu bwoko bw’Abatwa. Yali atuye i MBARE naho muli komini MUSAMBIRA. Kimwe na KAYIBANDA, ni umwe mu baharaniye uburenganzira bw’abakandamijwe, no kugeza u Rwanda ku bwigenge. Muli icyo gihe MUNYANKUGE yashinze ishyaka yise AREDETWA (Association pour le Relèvement Démocratique des Batwa), aharanira ko abatwa batibagirana ngo bagume mu karengane, dore ko akabo kasumbaga akagirirwaga abahutu n’abatutsi baciriritse. U Rwanda rubaye Republika, MUNYANKUGE yabaye Député mu Nteko Ishinga Amategeko, ubundi akora imilimo inyuranye mu rwego rw’ubucamanza. Ku bimwerekeye, kwiga ubwabyo byali ubutwari, iyo tuzilikanye agasuzuguro gakabije abandi banyarwanda bagiriraga abatwa kugeza ndetse no kubanena. Ubwo butwari yabugaragaje cyane muli iyo myaka ya Révolution, aho ishyaka rye AREDETWA ryali ryubashywe mu ruhando rw’andi mashyaka.
- Fred RWIGEMA : Ibye ntitubitindaho, avugwa mu ntwari zizihizwa buli mwaka mu Rwanda. Avuka i MUSAMBIRA, ahitwa i RUGOBAGOBA hafi ya paroisse KAMONYI. Nemeza ubutwari bwe kuko ali we wagiye ku isonga ry’urugamba rwahinduye ubutegetsi mu Rwanda. Iyo mvuga ibyo sinirengagiza ko hashoboraga kuba ubundi buryo bwo gusubiza ikibazo cy’impunzi bitanyuze mu kumena amaraso nk’uko byagenze. Abamuzi bavuga ko imyitwarire ye n’inzira yo gukemura icyo kibazo ntaho byali bihuliye n’ibya Paul KAGAME wamusimbuye.
Bamwe bemeza ko byaba byarabaye intandaro yo kwicwa kwe, kuko yaba yarashakaga imishyikirano yo kugabana ubutegetsi aho gukoresha amanyanga yo kubufata bwose. Gihamya cy’uko yali intwari, ni uko naho apfiriye, umuzimu we yuka Paul KAGAME icyuya kirenze icyo aterwa n’abazima. Paul KAGAME abyerekana buli munsi aho atoteza buli wese (umuryango wa nyakwigendera Assinapol RWIGARA, n’abandi benshi) wigeze gucanirana uwaka na Fred RWIGEMA. Ingero ni nyinshi kandi zigenda ziyongera buli munsi, siniriwe nzirondora.
- Godefroid SENTAMA bitaga MUBIRUNYOYE : Kimwe na Grégoire KAYIBANDA, avuka i TARE ho muli MUSAMBIRA. Mu mateka y’u Rwanda ntakunze kumenyekana, nyamara ni impirimbanyi mu z’ikubitiro. Ni umwe mu bantu icyenda banditse bagashyira umukono kuli rwa rwandiko rwohererejwe l’ONU muli 1957 rwitwa « Note sur l’aspect social du problème racial indigène au Rwanda », rwamenyekanye mu mateka y’u Rwanda ku izina rya « Manifeste des Bahutu ». Godefroid SENTAMA yabaye Député mu Nteko Ishinga Amategeko igihe kirekire.
Cyakora nk’uko abanyarwanda babivuga iby’isi ni zunguruka. Ubu umuhungu w’iyo mpirimbanyi yo muli 1957 ni we uli ku butoni bwo gukorera Paul KAGAME ubushakashatsi ku gikeri. Usibye kumenya ko iyo nyamaswa ali umuse (totem) w’abega alibwo bwoko bwa Paul KAGAME, bombi bemeza ko umugongo wacyo upanzeho uburozi bukaze cyane. Aliyo mpamvu nta nyamaswa n’imwe itinyuka kurya igikeri. Ubwo bushakashatsi bwaba bugamije iki ? Byaba ali ugushakisha andi masoko yiyongera kuyo yajyaga avomamo twa tuzi bita utwa MUNYUZA? Murarye muli menge, ngo agapfa kabuliwe ni impongo. Ibyo alibyo byose babivuze ukuli, koko inda ibyara Mweru na Muhima ntawaketse ko mwene SENTAMA yaba umutaraburozi (Chimiste) wa Paul KAGAME.
Usibye Laurent Munyankuge, Intwari zindi twavuze aha hejuru zalitabarukiye. Birashimishije ko zigizwe n’amoko y’abaturarwanda uko ali atatu. Njya nzitekereza zili kumwe ziganira, zitureba ibyo dukora ngakeka ko bizibabaza cyane. Icyo zali zigambiriye mbere ya byose ni ubumwe bw’abanyarwanda. Sibyo biliho ubu. Birakwiye ko twiyibutsa buli gihe inyigisho zadusigiye. Ndahamagarira abakora imishinga y’ubukerarugendo kuzagenera kaliya karere ka MUSAMBIRA ingendoshuli zigaruka ku mibereho n’imigambi bya baliya bagabo, zidukangulira guturana mu mahoro mu rwatubyaye.
Kwerekana izo ntwari ni uburyo bwo kuzishyira mu rumuli, kugira ngo zive mu icurabulindi cyangwa igorekamateka bajya bazishyiramo. Ndemeza ko buli karere k’u Rwanda gafite intwari zako zizwi, kuzibarura bikazatanga urutonde rwumvikanweho ruzatoranwamo intwari nyazo z’u Rwanda zitali iz’umuntu ku giti cye, kabone n’iyo yaba Perezida.
Docteur Sosthène MUNYEMANA
[1] Ijambo inyangarwanda ryadutse muli 1903 abadiri bakigera mu Rwanda. Umwami MUSINGA yali yarabemereye kubaka i SAVE ho muli BUTARE Kiliziya bifuzaga gutangiza mu Rwanda. Ako gasozi ngo kali gatuwe n’abaturage bazwiho kuba ali ibyigomeke. Umwami ahohereza abazungu yali yizeye ko abo banyesave bazabamukiza vuba. Umwami yali yarabujije abaturage kuyoboka abo bantu b’ibyaduka. Abatutsi bakulikiza amabwiriza y’ibwami, ntibayoboka misiyoni ndetse n’inyigisho z’abapadiri. Nyamara abo bapadiri bumvikanye n’abo basanze kuli ako gasozi bituma abahutu bo babayoboka. Inkuru igera i Bwami ko badasiba ku misiyoni. KANJOGERA yategetse ko baca ibere ry’umugore witwaga NYIRANKIMA, umwe mu ba mbere batangiye kujya kuli misiyoni. KANJOGERA ategeka ko bazaca buli muhutukazi wundi uzasubira mu ba padiri amabere bakayazana ibwami mu nkangara. Abatutsi b’abatoni b’ibwami bakwiza ko umuntu wese uzongera kujya mu bapadiri azaba ali inyangarwanda (Bernard LUGAN: "Histoire du Rwanda. De la Préhistoire à nos jours", p.300-301, Ed. Cartillat).
[2] Mu minsi ishize umwe mu bamukubise yabyigambye ku mugaragaro bigera kuli murandasi. Ingaruka z’urwo rugomo na n’ubu ziracyakururana mu Rwanda, nyamara nta nkulikizi y’ukwo kwigamba yabaye kuli uwo mugome.
[3] Hali abajya bitiranya iyo mvugo ya Rubanda rugufi yo muli 1959 na Rubanda nyamwinshi -bivuga abahutu rukumbi- yazanywe n’ishyaka CDR aho livukiye muli 1992. Birashoboka ko hali abatazi itandukaniro ry’izo mvugo zombi, aliyo mpamvu muli iyi nyandiko duhisemo kuzisobanura. Hali aliko abitirira nkana KAYIBANDA na bagenzi be iyo mvugo ya rubanda nyamwinshi, ali uburyo bwo kubaharabika ngo bahamwe n’irondakoko bashaka kubatwerera. Tuzi nyamara ko no muli za diskuru ze ubwo yali perezida wa Republika, iyo byabaga ngombwa kuvuga umuhutu, KAYIBANDA yasobanuraga ko uwo ashaka kuvuga ali « umuhutu social », yibutsa ko atali ubwoko yitsitsaho.


text:
Ni ubutumwa yatanze kuri uyu wa 20 Kanama 2021 ubwo hatangizwaga igikorwa cyo kwizihiza Umunsi Mpuzamahanga w’Urubyiruko, wabaye hifashishijwe ikoranabuhanga mu kwirinda COVID-19.
Ubusanzwe uyu munsi wizihizwa tariki ya 12 Kanama buri mwaka; wemejwe n’Umuryango w’Abibumbye mu 2000 nyuma yo gushyirwaho hagamije kuzirikana uruhare rw’urubyiruko mu bikorwa bihindura ubuzima bw’abantu no kubakangurira kurushaho gutanga umusanzu wabo mu guhindura imibereho y’abatuye Isi.
Mu Rwanda kimwe n’ahandi ku Isi wizihijwe ku nsanganyamatsiko igira iti “Uruhare rw’urubyiruko mu guhanga ibishya bikemura ibibazo biri mu buhinzi n’ubworozi kandi bibungabunga ibidukikije”.
Madamu Jeannette Kagame mu butumwa bwe, yasabye urubyiruko guharanira guhora rushaka ubumenyi burufasha kwiteza imbere.
Yagize ati “Mushishoze, murebe ibibakikije, muhore mwihugura kugira ngo musobanukirwe ukuri ku mikorere y’isi. Ubumenyi n’uburambe mugenda mwunguka bibabere umwambaro ubaranga n’itabaza ribamurikira mu nzozi n’ibikorwa byo kwiteza imbere no guteza imbere abandi.’’
Bamwe mu bahagarariye urubyiruko bagaragaje ko imbaraga bafite nizikoreshwa neza, ahazaza h’u Rwanda hazatekana.
Umuyobozi w’Urubyiruko muri Kiliziya Gatolika, Gasaro Murangwa Martine, yagaragaje ko mu gihe urubyiruko rwashyira imbaraga mu buhinzi n’ubworozi bikozwe kinyamwuga byafasha kubungabunga ibidukikije.
Ati “Rubyiruko, ubuhinzi n’ubworozi bikozwe kinyamwuga ni umusingi w’iterambere rirambye. Guhanga udushya mu buhinzi n’ubworozi bizatanga amahirwe mu rubyiruko yo kurandura ubukene n’ubushomeri kandi bidufashe kubungabunga ibidukikije. Imbaraga z’urubyiruko, igisubizo cy’ubuzima bwiza n’ejo heza h’u Rwanda.’’
Umuhuzabikorwa wungirije w’Ihuriro ry’Urubyiruko mu Karere ka Karongi, Agasaro Aurore, yavuze ko bikwiye gukomeza umurava mu gukora ubuhinzi bw’umwuga.
Yagize ati “Urubyiruko dukora ubuhinzi n’ubworozi, duhagurukire gutanga umusanzu mu kwihaza mu biribwa, duhinga/tworora mu buryo bw’umwuga. Ubumenyi mu ikoranabuhanga dufite tubukoresheje neza twakemura burundu ikibazo cyo kwihaza mu biribwa, tukabungabunga umubumbe dutuye.’’
Umunsi Mpuzamahanga w’Urubyiruko wizihijwe hashishikarizwa urubyiruko kugira uruhare mu bikorwa bigamije iterambere ry’ubuhinzi n’ubworozi by’umwuga hagamijwe kubonera abatuye Isi ibibatunga bihagije kandi barushaho kubungabunga urusobe rw’ibinyabuzima.
Bizakorwa hibandwa ku guha urubyiruko amahirwe n’ubushobozi byo kubyaza umusaruro aho rutuye mu byaro, gukora ubuhinzi bwifashisha ikoranabuhanga, kongerera agaciro ibikomoka ku buhinzi n’ubworozi, gukora ubworozi bwa kijyambere mu mazi hamwe n’ibindi bigamije guteza imbere imibereho myiza y’abatuye Isi, kurandura ubukene, imirire mibi n’igwingira ry’abana.
Umunyamabanga Uhoraho muri Minisiteri y’Ibidukikije, Karera Patrick, yasabye urubyiruko guhanga uburyo bushya no gushishikariza abaturarwanda kubungabunga ibidukikije.
Ati “Mu iterambere rirambye tuganira tugomba guhora twita ku byo dukeneye uyu munsi, tukabikora ariko tutangije n’ibyo abandi bazakenera mu gihe kizaza. Dukurikije ko urubyiruko ari wo mubare munini uri mu ishuri, uzi gusoma no kwandika kandi ufite ubushobozi bwo gukoresha ibikoresho by’itumanaho. Mwadufasha cyane mu kwigisha no kwiheraho tukubahiriza amategeko yo kwita kuri ibi bibazo byo kubungabunga ku bidukikije.”
Mu Rwanda, urwego rw’ubuhinzi rukorwamo n’abaturage bangana na 70% mu gihe urubyiruko rurimo rugera kuri 61.7 %. Imibare y’Ikigo cy’Igihugu cy’Ibarurishamibare yerekana ko nibura mu Rwanda habarurwa abahinzi miliyoni 9.7, ni ukuvuga ingo 80.7%. Abahinzi bafite hegitari ziva kuri eshatu ni 1.4%, mu gihe abenshi bafite amasambu mato kandi atagaranye ku buryo bigorana ko bakora mu buryo bw’umwuga.
Ibi bituma ubuhinzi n’ubworozi bikorwa mu buryo bwa gakondo budatanga umusaruro ushimishije; ni yo mpamvu urubyiruko rusabwa kugira ubumenyi bukenewe mu iterambere ry’uru rwego rugira uruhare mu buhinzi n’ubworozi bikoze kinyamwuga kandi hifashishijwe ikoranabuhanga.
Muri Gahunda ya Guverinoma y’Imyaka Irindwi, u Rwanda rwiyemeje kuvugurura ubuhinzi n’ubworozi bigakorwa mu buryo bugezweho hifashishijwe ikoranabuhanga.
Umusaruro w’ibikomoka ku buhinzi n’ubworozi uteganyijwe kuzamuka kuva ku kigero cya 5.2% (2017) kugeza ku 10.4% (2024). Kugira ngo bizagerweho, urubyiruko (16-30) nka kimwe mu byiciro by’Abanyarwanda bigize umubare munini (26.6%), bagomba kubigiramo uruhare.
Ubushakashatsi bw’Ihuriro ry’Urubyiruko rwize Ubuhinzi n’Ubworozi (RYAF) bwagaragaje ko mu makoperative amwe n’amwe, harimo urubyiruko rungana na 12%, umubare ukiri hasi cyane.
Mu kubongerera ubushobozi ariko RYAF yahuguye urubyiruko 5000 mu 2020 ndetse irateganya ko muri uyu mwaka hazahugurwa 3000.


text:
Kera umusore washakaga kwiba umukobwa ngo amurongore yashoboraga gukoresha uburyo butandukanye ngo abigereho:
- 1.Kumutera umwishywa:
Aha umusore yashakaga umwishywa (icyatsi) maze akawutera wa mukobwa yifuza agira ati”Ndakurongoye”ubundi akamucira imbazi (amata).Uwaburaga imbazi yamuciraga inzoga cyangwa se amazi icyingenzi nuko yavugaga ati”Ndakurongoye”ubwo nta kundi iwabo w’uwo mukobwa bakamumuha.
Umukobwa wibishijwe amazi iyo yabaga adashaka uwo musore yaragendaga ku mugezi akiyuhagira, ubwo byabaga birangiye ntibigire icyo bimutwara.
- 2.Kumutera agaheto:
Uretse kumutera umwishywa kandi umusore ushaka kwiba umukobwa yashoboraga no kubanga agaheto akaza agahishe maze akakajugunya mu ijosi ry’uwo mukobwa yifuza agira ati”Ndakurongoye”
- 3.Gutsinda umwari:
Aha nyir’ukwiba yabonaga wa mukobwa arimo gusya akigira uw’ejo akareba ifu umukobwa arimo gusya maze akayitsinda (akayigusha) ibyo bikitwa gutsinda umwari.Abarongoranye batyo batarararana babanzaga gufata kuri ya fu bakayivugamo agatsima bakakarya bombi, nyuma bakabona kurarana.
- 4.Kumutera igikangaga:
Abandi nabo bibaga umukobwa bamuteraga igikangaga mu ijosi bagira abati”Rira ndakurongoye”bamara kuvuga gutyo amaguru bakayabangira ingata,bagahunga kuko iyo babafataga bakubitwaga iz’akabwana,cyane cyane iyo iwabo w’umukobwa babaga badashaka uwo musore.
Ubwo umukobwa wamaze kwibwa ababyeyi be bakiraga wa mwishywa maze bagatumira uwibye amaze bumaze kwira bakamuha umukobwa ariko ntiyahitaga amujyana ahubwo yamaraga iminsi nyuma agasanga umugabo we.baba badashaka kumumuha umukobwa akihamira iwabo.Nyir’ukurongora iyo ataje ngo amare amavuta ahubwo agasambana n’abandi yabaga asuriye uwo mukobwa kuzapfa atabyaye.
Naho rero uwo ababyeyi b’umukobwa babaga basuzuguye badashaka ko amara amavuta n’umukobwa wabo baramubwiraga ngo navugirize, ngo nabike, ngo nakame inka, ngo niyitwaze icumu, ngo niyurire inzu nibindi,...
Byakuwe mu gitabo Manners in Rwanda (Basic knowledge on Rwandan culture, customs and Kinyarwanda language by JOY NZAMWITA UWANZIGA.


text:
KUBANA N'INDWARA YA SIDA:KURYA NEZA
1. Ababana n’ubwandu cyangwa indwara ya SIDA bakenera ibyokurya bihagije
• Umubiri ufite Ubwandu ukeneraingufu,bityo kurya bihagije.
• Ababana n’ indwara ya Sida baba bashobora kuzahazwan’imirire mibi kubera ko umubiri wabo urushaho gukenera imbaraga,bakabura ubushake bwo kurya kandi bakanarwaragurika.
2. Indyo yuzuye ni ingenzi kugira ngo umubiri udata ibiro
• Indyo isukuye ituma umubiri udatakaza ibiro kandi imbaraga zikiyongera
• Indyo isukuye igufasha kugarura ibiro vuba iyo warwaye
3. Indyo yuzuye ni ngombwa mu kurwanyaubwandu bw’indwara no kurwaragurika
• Indyo yuzuye ifasha kurwanya indwara kandi bigatuma imiti irushahokugira akamaro
• Indyo yuzuye ituma agakoko gatera SIDA gatinda kuvamo indwara ya SIDA
• Indyo iboneye ituma ushobora kwikorera imirimo ikubeshaho,ukabawahinga ibyo uzarya kandi ugakomeza kugira uruhare mu kongeraumutungo w’umuryango
• Indyo iboneye ituma umuntu agira ubuzima bwiza, bityo bigatumaadata igihe cyangwa ngo yangize amafaranga ajya kwivuza
• Ibyokurya bituma ibinini umuntu yanyoye bikora neza
4. Amazi meza no kugira isuku ni ingenzi mugutuma ubana na SIDA, ukomera kandi ukabaho igihe kirekire.
• Itwaze amazi meza yo kunywa kandi uyabike neza
• Teka amazi yose anyobwa
• Ntugatume ahashyirwa ibiribwa cyangwa intoki bigira aho bihuriran’umusarane (waba uwo abantu cyangwa uw’inyamaswa)
KURYA IBIRIBWA BINYURANYE
- Buri bwoko bw’ibiribwa bugiye bufite ukoburinda umubiri
- Buri funguro rigomba kuba rigizwe n’ubwokobutatu bw’ibiribwa
- Buri bwoko muri ibi biribwa ukwabwo ntibwihagijebugomba kunganirwa n’ibindi biribwa
• Ibiribwa bitera imbaraga(Ibirayi, ibijumba, imyumbati, ibigori, ibitoki, ubugari, amasaka, ingano,umuceri, amandazi, umugati, amavuta, marigarini, amavuta y’inka)
- Biha imbaraga umubiri ugashobora gukora neza
- Ntibiba bihagije ubwabyo, bisaba kunganirwa n’ubundi bwoko bw’ibiribwa
• Ibiribwa byubaka umubiri(Ibishyimbo,ubunyobwa, amashaza, ifu ya Soya, inyama, amafi,inyama y’inkoko, amagi, amata, yawuruti)
- Bituma inyama z’umubiri n’amagufa bikomera
- Bituma umuntu agarura ibiro iyo yabitakaje
• Ibiribwa birinda indwara(epinari, dodo, karoti,isombe, puwavuro, ishu, imyumbati,ibirayi,ibihaza, imbuto: avoka,imineke,imyembe,amapapayi, inanasi,igifenesi, amacunga, indimu)
- Bifasha umubiri kwirinda
- Biryoshya amafunguro
IFUNGURO RYA MU GITONDO
Urugero rwa mbereUshobora gufata imineke, ibijumba n’icyayi kirimo amataUrugero rwa kabiriUshobora gufata igikoma, amata y’ikivuguto na avoka
SAA SITA CYANGWA NIMUGOROBA
Urugero rwa mbereUshobora gufata: ibishyimbo, avoka, n’ibijumbaUrugero rwa kabiricyangwa ugafata imyumbati na powavuroUrugero rwa gatatuibikoro, inyama, amashaza na karotiUrugero rwa kaneUmuceri, amafi yumukije mu mavuta, isombe
Buri funguro rigomba guherekezwa n’ikirahure cy’amazimeza, umutobe ufutse se cyangwa amata.
• Agomba kunyuranya ibiribwa kuri buri funguro
• Ni ngombwa kurya nibura kabiri cyangwa gatatuku munsi kandi hagati y’amafunguro maniniukagenda unyuzamo udufunguro tworoheje
• Ni ngombwa kunywa ibinyobwa bisukuye nyumaya buri funguro kandi ugakomeza kugendaubinywa hagati mu munsi
IBYO USHOBORA KUNYWA
• Kunywa amazi asukuye, umufa, isupu, icyayikirimo amajyane make, umutobe
• Kunywa amazi asukuye umunsi wose: niburaibirahuri umunani ku munsi (litiro ebyiri)•
Kunywa ibinyobwa hagati na nyumay’amafunguro manini n’udufunguro tworoheje
• Kunywa icyayi n’ikawa biringaniye
• Gufata udufunguro tworoheje mu masaha yamu gitondo n’aya nimugoroba hagati y’amafunguromanini
• Niba urwaye ariko udashonje, kugira icyo unywacyangwa ugafata udufunguro duto byakoroherakuruta gufata igaburo ryose
INGORANE ABANTU BAKUNZE GUHURA NAZO
Kubura umwanya wo gutegura ifunguro
• Tumbika ibishyimbo byumye nimugoroba
• Vanga amoko atandukanye y’ibiryo mu nkono imwe
• Jya n’abandi ibihe byo guteka
Kubura amafaranga yo guhaha ibiribwa
• Shaka akarima uhingamo ibiribwa iwawe cyangwa ufatanije n’abandi
• Shaka uko wakorora inkoko cyangwa inkwavu
• Shaka uko wabona ibyunganira ibiribwa mu bigo nderabuzimacyangwa mu miryango nterankunga
• Gura ibiribwa bihendutse ariko bifite intungamubiri zihagijenk’ubunyobwa n’ibishyimbo
Ibiribwa bisabwa gufata akenshi ntibibabihingwa aho
• Geragereza kwigirira akarima ubyihingiramo iwawe
• Bisimbuze ibindi biribwa bijya gusa
Ibiribwa bigira amezi bibonekeraho
• Hunika ibiribwa igihe umwero wagenze neza
Igihe nta muntu uhari wagufasha kuguracyangwa guteka ibiryo
• Egera amatsinda y’abakorerabushake, amashyirahamwe y’ababanan’ubwandu bwa SIDA, ndetse n’abajyanama b’ubuzima basangaabantu mu ngo
Kwigunga ukarya wenyine
• Sangira n’abo mu muryango wawe, inshuti cyangwa abandi bantubabana n’ubwandu bwa SIDA Uramutse wumva wabuze ubushake bwo kurya cyangwa ukumvakurya bikubangamira.
• Ihutire kugera kwa muganga barebe icyabiteye kandi babe bavuran’indwara yihishe inyuma
• Kurikiza amabwiriza agenga imirire ku bantu babuze ubushake bwokurya kandi wirinde ibiryo byashobora gutuma umererwa nabi.
KONGERA UBUSHAKE BWO KUMVA USHAKA KURYA
• Iyo utarya uba witegeje indwara kurushaho
• Nubwo waba wumva urwaye ariko udashonjeuba ukeneye kurya
• Genda urya uturyo duke duke inshuro 5 cyangwa 6 ku munsi cyangwa unadufate nyuma yaburi masaha abiri
• Rya ibiryo ukunda cyane wongeremo ibirungonk’ibitunguru, inyanya, puwavuro kugira ngobyongeremo impumuro, keretse ufite udusebemu kanwa
• Genda uhinduranya indyo
• Komeza kurya mu burwayi bwawe bwose
• Ibitoki n’ibindi biryo binombye ntibigoranakubirya
• Sya inyama z’inka cyangwa z’inkoko cyangwase uzikatemo intongo ntoya cyane zoroshye kurya
• Nywa ikinyobwa gishyushye ubyutse na mbereyo kujya kuryama
• Nywa igikoma kirimo ifu ya soya cyangwaiy’ubunyobwa kugira ngo imbaraga ziyongere
• Gabanya inzoga kandi wirinde kunywa itabikuko bigabanya kumva ushaka kurya
KWISHIMSHA
• Shaka ibintu byo kwishimisha kandi ufateumwanya uhagije wo gusabana n’umuryangowawe n’inshuti zawe, cyane cyane usabanen’abana
• Sangira n’umuryango wawe ndetse n’inshutizawe
• Isunge abari mu ishyirahamwe rifasha ababanan’ubwandu cyangwa indwara ya SIDA
• Saba imfashanyo niba uyikeneye
• Ita cyane ku byo wumva ukeneye
• Jya hanze mu kayaga no ku kazuba niburarimwe mu munsi
GUFATWA NABI
• Ababana n’ubwandu cyangwa indwara ya SIDAusanga bafatwa nabi n’abandi bantu;bahangayikishijwe n’ejo hazaza habo;bakanacibwa intege no kubona bahora barwaye
• Marana igihe kinini n’umuryango, inshutin’abakuru mu myemerere yawe kugira ngobakugabanyirize kwiheba no guhangayika
• Fatanya n’abakorerabushake mu kugufashakurushaho kugubwa neza
• Shaka umuntu wo mu muryango, inshuti,umurwayi wa SIDA cyangwa umukorerabushakeusanga abarwayi mu ngo za bo muganire kubibazo ufite
• Kurya ibiryo ukunda byagufasha kubera kokwiheba bishobora kubuza umuntu kurya
• Nywa kenshi amazi atetse n’imitobe
• Ruhuka bihagije
IMYITOZO
• Imyitozo ngororangingo ituma umuntu yumvaashaka kurya
• Ituma umuntu yumva amerewe neza
• Ibuza ingingo guhinamirana ikanatuma imitsiy’umubiri itarya umuntu
• Ikomeza imitsi y’umubiri
• Ituma umutima ukora neza kandi n’amarasoagatembera neza
• Utugendo tugufi, guhina amavi, kwirambura,kunamira imbere n’inyuma, ibi byose ni imyitozoyoroshye wakora n’iyo wakumva utameze neza cyane
• Niba wibera ku gitanda, shaka umuntu wokunanura amaboko n’amaguru kugira ngo adahinamirana
IRINDE INZOGA N'ITABI
• Inzoga zigabanya kumva umuntu ashaka kurya
• Inzoga zishobora kuganisha ku myitwarire mibiyagukururira ingorane
• Inzoga zishobora gutuma imiti nk’igabanyaubukana bwa SIDA itagira akamaro
• Kunywa itabi byongera ibyago byo gufatwan’indwara nk’umusonga
• Kwifata cyangwa gukoresha agakingirizobishobora gutuma umuntu atarushahokwandura agakoko gatera SIDA no kutanduzaabandi
IBI NTIBITERA SIDA
• Gukoranaho bisanzwe cyangwa kuryama mu cyumbakimwe n’uwanduye agakoko cyangwa indwara yaSIDA ntibikwirakwirakwiza ubwandu
• Ntibishoboka ko umuntu yakwandura agakoko gateraSIDA kubera ko yakoresheje ibikombe, amasahaniuwanduye agakoko gatera SIDA yakoresheje,basangiye ibiryo cyangwa se amazi
• Guha akato abanduye agakoko cyangwa indwaraya SIDA ni ubunyamaswa no kubura ubumuntu
• Guha abanduye cyangwa abarwayi ba SIDA indyoyuzuye isukuye n’amazi meza bagenewe ni igikorwacyiza cyo kwishimira
• Abanduye agakoko cyangwa indwara ya SIDAbakeneye urukundo, kwitabwaho no gushyigikirwa
• Gusangira n’abavandimwe n’inshuti bituma gushakakurya byiyongera bigatuma agira ubuzima bwiza
• Kurya indyo yuzuye isukuye byiza, kunywa amaziyatetswe udukoko tugapfa, kuvura ibyuririzi no gufataimiti igabanya ubukana bwa SIDA niba yarabyandikiwena muganga, bizatera abanduye agakoko cyangwa indwara ya SIDA kurushaho kugira imbaraga bityobikaba byatuma barushaho gukora neza
KWIRINDA KWANDURA IZINDI NDWARA
• Ababana n’ubwandu cyangwa indwara ya SIDA bashobora kugarizwa n’indwara kurusha abandi
• Ubwandu n’indwara byabuza umuntu kumvaashaka kurya, bikamutera kuruka no guhitwa;bishobora gutuma arya ibiryo bike n’intungamubirizikaba nke mu mubiri
• Indwara zituma umubiri urushaho gukeneraintungamubiri
• Irinde indwara usukura inzu, umwanda wo mumusarani n’udukoko dutera indwara
• Karaba intoki n’isabune cyangwa ivu mbere yogutegura amafunguro, mbere yo kurya na nyumayo kuhagira umwana cyangwa kuva ku musarani
• Kwisuzumisha kenshi bishobora gutumaindwara zihishe zigaragara zigahita zivurwa
• Witegereza kwivuza ari uko warembye
• Hita wivuza bidatinze
AMAZI
• Amazi ashobora kuba asa neza ariko agateraindwara
• Udukoko duterindwara two mu musarniw’inyamaswa cyangwa w’abantu, aboneka mumazi no mu biribwa ashobora gutera impiswin’izindi ndwara
• Nywa buri gihe amazi yatetswe udukokotugapfa. Udukoko two mu mazi dushoborakwicwa no:
• Guteka amazi
i• Gushyira Sûr’Eau mu mazi yo kunywa ukurikije amabwiriza
• Gukora ku buryo amazi atanduye akomezakugira isuku:
• Uyabika mu gikoresho gifite isuku kandi gipfundikiye
• Uyadahisha igikoresho gifite isuku
• Wirinda gukoza intoki mu mazi
ISUKU
• Ababana n’ubwandu cyangwa indwara ya SIDA baba bafite amahirwe menshi yo gufatwan’indwara
• Ni ngombwa kugirira isuku ibiribwa, amazin’ahakikije inzu tuharinda umwandaw’umusarani kugira ngo turinde indwara ababana n’ubwandu cyangwa indwara ya SIDA n’imiryango yabo.
• Bimwe mu bikorwa bifatika byafasha mukugirira isuku urugo n’ibiribwa birimo:
• Gukaraba intoki n’isabune nyuma yo kuva ku musarani,nyuma yo kuhagira umwana na mbere yo guteguraamafunguro
• Imisarani igomba guhora isukuye kandi ipfundikiye kugirango udukoko n’utundi dusimba tutajyamo
• Kuzirika amatungo kure y’igikoni
• Gusukura buri gihe imisambi yo kuryamaho
• Gukubura kenshi mu nzu no hanze ku mbuga ya yo.
• Gushyira imyanda mu kintu gipfundikiye kugeza igiheuzayijugunyira ahabigenewe
• Guta imyanda kure y’inzu n’isoko y’amazi
• Gutaba imyanda mu ngarani cyangwa ikimboteri
• Ababana n’ubwandu cyangwa indwara ya SIDA ni abantubafatwa vuba n’indwara z’impiswi biturutse ku biribwan’amazi yanduye
• Karaba intoki neza n’isabune cyangwa ivu mbere yogufata, gutegura no kurya ibiribwa kugira ngo wizereneza ko nta mikorobi bifite. Reka intoki zawe zumutswen’umuyaga
• Aho utekera hashobora kuba hasa neza ariko hari mikorobi zitera indwara.Oza aho utekera buri munsi ukoresheje isabune cyangwaamazi arimo umuti igihe cyose bishoboka. Girira burigihe isuku ibikoresho byo mu gikoni n’ibyo murirahokandi ubibike ahantu hasukuye kandi hapfundikiye
• Mugomba kwica udukoko mu mazi yo guteka n’ayo kunywamuyateka munayapfundikira kugira ngo ahorane isuku
• Ibitonyanga by’imiti nka kolorini cyangwa Sûr’Eau bishobora na byo gukoreshwa mu kwica udukoko mumazi ariko bigomba gukorwa hakurikijwe amabwirizaabigenga
• Ntuzatume ibiryo bihiye bimara amasaha arenze abiri biriaho, ongera ubishyushye neza bihagije mbere yokubirya. Irinde kurya ibiryo byangiritse, amagi, amafin’inyama bidatetse
• Oza imbuto n’imboga n’amazi asukuye mbere yo kubirya,kubiteka no kubigaburira abandi
• Amadomoro n’ibindi bikoresho bibikwamo amazibigomba guhora bipfundikiye bikarindwa imbeba,udukoko n’izindi nyamaswa
ISUZUMISHE KENSHI KWA MUGANGA
• Kwipimisha ibiro kenshi ngo urebe niba utariguta ibiro
• Kubarisha abasirikari b’umubiri wawe (CD4)nibura buri mezi atandatu
• Kunganirwa no kwa muganga uhabwa nk’imitiigabanya ubukana bwa SIDA, igituntu, imiti yicainzoka, malariya, kubura amaraso ahagije;unahabwa n’intungamubiri z’inyongera
• Kubaza ibyerekeranye n’intungamubiriz’inyongera n’uburyo bwo kwica mikorobi mumazi ku babana n’ubwandu cyangwa indwaraya SIDA
• Kwiyambaza inkunga y’abaganga igihe utangiyekugira intege nke
• Gusaba abo mu rugo cyangwa inshuti kukujyanakwa muganga
IMPISWI N'ISESEME
• Abanduye agakoko cyangwa indwara ya SIDA bafite ingorane nyinshi zo gufatwa n’indwarazikunda kwandura nk’impiswi, ibisebe kumubiri, kubura amaraso n’igituntu
• Indwara zitandukanye zisaba amoko anyuranyey’ibiribwa kugira ngo umubiri ugarure imbaraga;ni ukuvuga ko rero ugomba kurya ibiribwa byomuri aya moko atatu yose: ibitera imbaraga,ibyubaka umubiri n’ibirinda umubiri indwara
• Izi ndwara zikara cyane iyo umurwayi atariyekandi ngo anywe ibinyobwa bifite isuku
• Hakenewe ibiribwa biruta ibyo umuntu akeneraari muzima mu gihe arwaye cyangwa akirutseindwara kugira ngo umurwayi ashoborekugarura agatege
• Impiswi, iseseme no kuruka bishobora gutumaumubiri utagerwaho neza n’intungamubiri, umuntuyumva adashaka kurya kandi akagira umwuma
• Nywa ibinyobwa byinshi, cyane cyane Siro igihecyose uramutse ugize impiswi
• Mu gihe cyo gutegura Siro, ugomba gukoreshaamazi asukuye
• Nywa amazi atarimo mikorobi, amazi y’umucericyangwa potaje
• Genda unywa amazi make make
• Irinde imitobe iryohereye, fanta, icyayi n’ikawa
• Gahoro gahoro ugende urya uturyo turinganiyetworoheje tunombye
• Nywa igikoma n’amata make
• Nywa yawuruti cyangwa ikivuguto
• Irinde ibiryo birimo ibirungo byinshi
• Irinde kurya ibiribwa bikize ku binyamavutacyangwa byatetswe bufiriti ndetse n’imbutozikungahaye kuri aside
IBIBAZO BY'UDUSEBE MU KANWA
• Gusukura mu kanwa birinda bikanahagarikaikwirakwira ry’udusebe
• Sukura mu kanwa uko umaze kurya ukoreshejeipamba n’amazi y’akazuyazi arimo akunyu gake(akayiko gato k’umunyu mu gikombe cy’amaziasukuye)
• Koza mu kanwa ukoresheje umuti wabigenewe.Ukoresha akayiko gato k’umuti ukagakorogamu gikombe cy’amazi atetse y’akazuyazi
• Gerageza kurya wirengagize utwo dusebe
• Rya ibiryo bisa nk’ibisharira nka yawuruticyangwa byateguwe hakoreshejwe
• Rya ibiryo byoroshye binombye, nywa amasupun’ibikoma
• Irinde imbuto zirimo aside nk’inanasi n’amacunga
• Irinde ibiryo birunze cyane n’ibishyushye cyane
• Nywa amasupu, imitobe n’ibindi binyobwaukoresheje umuheha kugira ngo bikorohere kumira
• Jya kwa muganga kwivuza. Hari imiti ivuraudusebe two mu kanwa.
• Bobeza iminwa ukoresheje amavuta yo guteka,Vaseline cyangwa marigarini inshuro nyinshi
KONGERA VITAMINI
• Rya amafi, inyama n’amagi bikize kuri vitaminebigufashe kongera kugarura imbaraga
• Rya imboga rwatsi nka epinari, imbwija, isombe,ibibabi by’ibirayi n’ibisusa
• Rya imbuto nk’amacunga, imyembe n’indimubifasha umubiri wawe gukoresha vitaminebwavuye mu bindi biribwa
• Jya gushaka ubutare bw’inyongera kwamuganga cyangwa ku mubyaza wabihuguriwe
• Shaka imiti y’inzoka buri mezi 4-6
• Hita wivuza igihe ufashwe na malariya kandiukoreshe inzitiramubu
KWIVUZA IGITUNTU
• Igituntu gishobora gukira
• Ihutire kwivuza niba hari ibimenyetso by’igituntuurimo ubona nko gututubikana nijoro, inkororaihoraho, guta ibiro no gucika intege
• Imiti y’igituntu imara amezi atandatu kandiibinini bigomba gufatwa buri munsi muri ayomezi 6 yose. Kudafata imiti y’igituntu nk’ukomuganga yayikwandikiye bishobora gutumawongera kurwara, indwara ikanga imitibikanatuma wanduza abo mu muryango
• Igituntu gituma umubiri ukenera ibiribwa byinshi
• Imiti imwe y’igituntu ituma umubiri ukeneraintungamubiri z’inyongera ziva mu bihaza,avoka, ibinyampeke byose, ibishyimbo,ubunyobwa, amafi, inyama n’inkoko
• Ugomba guhora wisuzumisha kwa muganga
Shakisha ku Urwego.com
KUBANA N'INDWARA YA SIDA :KURYA NEZA
Labels: amazi meza, igituntu, izoga, kubana na sida, kunywa itabi, kurya neza, SIDA


text:
Musanze: Ntibagitinya kunyura muri ‘Sinabyaye’ kuko batakihakubitirwa
Yanditswe na Ngaboyabahizi Protais
Abakoresha umuhanda Musanze-Vunga mu mirenge ya Nkotsi na Muko mu karere ka Musanze, baravuga ko nyuma yo kubakirwa uyu muhanda no kuwushyiraho amatara, ubu igice cyawo cyateraga ubwoba mu gihe cya nijoro bitaga Sinabyaye, kubera ubwambuzi n’ubwicanyi bwahaberaga, ubu cyabaye nyabagendwa.
Umwe mu baturage bo mu murenge wa Nkotsi Ndikumana Elysee, mu kiganiro yagiranye n’Imvaho Nshya yagize ati: “Mu myaka 61 mfite, muri Sinabyaye ni ahantu twatinyaga kubera ko uwahageraga ahahuriye n’abagizi ba nabi nta bwo bakubabariraga ni yo watakambaga ute, waramburwaga wakwihagararaho bakakwica.
Kuri ubu rero na we urabibona ko ari nijoro, reba amatara ku mihanda, ubu ishuri rikuru rya Gisirikare rirahari, kaminuza irahari, imidugudu kubera ko abaturage batojwe gutura ku mihanda, ubu rwose Sinabyaye yabaye Nyabagendwa”.
Undi muturage witwa Mukankubana, utuye mu murenge wa Muko na we yagize ati: “Ubu ahahoze ari Sinabyaye habaye Ndererabana kuko ubu abana bacu bajya ku ishuri bagataha mu gihe barangije gusubira mu masomo ku ishuri nko mu ma saa mbiri z’ijoro, kandi nta muntu ubakoraho.
Ibi ni bimwe mu bigaragaza imiyoborere myiza twagejejweho na Paul Kagame, ubu nta muntu ukiniga undi ku muhanda kuko amatara agenda ayasakaza hose”.
Bamwe mu batwara abagenzi haba kuri moto no mu modoka ndetse n’abacururiza kuri uyu muhanda, bose bahamya ko ibikorwa remezo bubakiwe byatumye haba nyabagendwa, ndetse nabo bakaba barimo kuwubyaza umusaruro biteza imbere.
Hakizimana Evariste, umwe mu bamotari yagize ati: “Twajyaga tunyura hano tugasanga baduteze imishipiri, ubwo ukitura hasi moto bakayitwara nabwo bamaze kukugira intere, ubu rero harabona no mu ijoro turakora kubera amatara agera ku mihanda. Ubu rwose bimeze neza ku muhanda kuko n’abacuruza muri butike bakora kugeza saa yine z’ijoro”.
Umuyobozi w’Akarere ka Musanze, wungirije ushinzwe iterambere ry’ubukungu Ndabereye Augustin, asaba aba baturage gufata neza uyu muhanda kimwe n’ibindi bikorwa remezo bubakirwa, kandi akabizeza ko n’igice kigana mu cyaro kitaragezwamo amatara naho azahagera bidatinze.
Yagize ati: “Byari biteganyijwe ko amatara yo ku muhanda agarukira ku mbibi z’Umurenge wa Muko gusa, ariko uko iminsi izagenda iza ni nako tuzaba turi kubona ubushobozi. Nibuboneka rero naho azahagera kuko twifuza ko nibura yagarukira aho umuhanda wa kaburimbo urangirira.
Ariko kandi n’abatuye aho yageze bafate neza ibi bikorwa remezo bigenda bibagezwaho, babirindire umutekano kuko uko bibagezwaho ni ibyabo n’igihugu muri rusange. Bakomeze kandi guhesha agaciro Perezida wa Repubulika watekereje ko ari ngombwa ko bava mu kizima, akabaha amatara ku mihanda n’ibindi bikorwa by’iterambere binyuranye bakirindira umutekano”.
Umujyi wa Musanze kuri ubu ucaniwe amashanyarazi ku kigero cya 75%, ibi ngo bikaba bizakomeza bashyira amatara ku mihanda uko ubushobozi buzagenda buboneka.


text:
[wptab name=’Isomo: Abanyaroma 4′]
Isomo ryo mu ibaruwa Pawulo intumwa yandikiye Abanyaroma 4,20-25
Bavandimwe, Abrahamu ntiyigeze acogora mu kwemera areba umubiri we washaje — yakabakabaga imyaka ijana — n’inda ya Sara yumiranye, kuko urupfu rwari rwarabatashye bombi. Ntiyabura ubwizere ngo ashidikanye isezerano ry’Imana, ahubwo akomezwa n’ukwemera maze yiragiza ikuzo ry’Imana. Yiyemeza rwose ko ishobora kuzuza icyo yasezeranye. Ni yo mpamvu ibyo byatumye agirwa intungane. Nyamara si we wenyine byandikiwe ko ukwemera kugeza ku butungane; natwe ni uko bizamera, twe twemera Uwazutse mu bapfuye, Yezu umwami wacu, watangiwe ibyaha byacu, akazukira kutugira intungane.
[/wptab]
[wptab name=’Indirimbo: Luka 1′]
Indirimbo: Luka 1,69-70, 71-72, 73-75
Yatugoboreye ububasha budukiza
mu nzu ya Dawudi umugaragu we,
nk’uko abahanuzi be batagatifu
bari barabitumenyesheje kuva kera
ko azadukiza abanzi bacu,
akatugobotora mu nzara z’abatwanga bose.
Yagiriye impuhwe ababyeyi bacu,
maze yibuka isezerano rye ritagatifu,
ya ndahiro yarahiye Abrahamu umubyeyi wacu,
avuga ko namara kutugobotora mu maboko y’abanzi bacu,
azaduha kumukorera nta cyo twikanga,
turangwa n’ubuyoboke hamwe n’ubutungane,
iminsi yose y’ukubaho kwacu.
[/wptab]
[end_wptabset]


text:
Miss Rwanda 2021: Impinduka muri byinshi n’ufite imyaka 28 yemerewe kwitabira
Rwanda Inspiration Back Up itegura Miss Rwanda itangaza ko hari byinshi byahindutse mu irushanwa rya Miss Rwanda 2021, birimo kuba imyaka y’umukobwa wemerewe kwiyandisha kuzaryitabira yaravuye kuri 25 igera kuri 28.
Byagarutsweho kuri uyu wa Mbere tariki ya 7 Ukuboza 2020, hagaragazwa imiterere y’irushanwa rya Miss Rwanda 2021, hanareberwa hamwe icyakorwa kugira ngo intego yaryo irusheho kugerwaho.
Mu marushanwa yo mu myaka yatambutse, umukobwa wiyandikishaga kwitabira irushanwa yagombaga kuba afite hagati y’imyaka 18 na 25.
Irya 2021 ririmo impinduka, aho umukobwa uzaryitabira agomba kuba ari Umunyarwanda, afite hagati y’imyaka 18 na 28 y’amavuko.
Umukobwa ushaka kwitabira irushanwa kandi agomba kuba yararangije amashuri yisumbuye, afite ubuzima buzira umuze, atarashatse umugabo, ataranabyaye.
Irushanwa rya Miss Rwanda 2021 rifite undi mwihariko wo kuba hari andi makamba azatangwa yiyongera ku yari asanzwe yambikwa abakobwa bahize abandi mu byiciro bihembwa.
Hazahembwa umushinga ufite uhiga indi ndetse n’umukobwa uzaba yaragaragaje impano yihariye kurusha abandi. Abakobwa 20 bazagera mu cyiciro cya nyuma bazahabwa buruse zo kwiga muri Kaminuza.
Irushanwa ry’ubwiza rizwi nka Miss Rwanda ryatangiye mu 1993, icyo gihe Nyampinga yabaye Miss Uwera Dalila. Muri 2009 ni bwo ryongeye kuba riteguwe na Rwanda Inspiration Back Up.
Kuva icyo gihe umukobwa witabiraga iri rushanwa yagombaga kuba afite uburebure butari munsi ya m 1,7 ibi uyu mwaka byakuweho.
Biteganyijwe ko amajonjora y’ibanze azatangirira mu Karere ka Rubavu tariki 09 Mutarama 2021, tariki 16 Mutarama 2021 azakomereza mu Ntara y’Amajyaruguru mu Karere ka Musanze naho tariki 23 Mutarama 2021 berekeze mu Ntara y’Amajyepfo mu Karere ka Huye.
Tariki 30 Mutarama 2021 ijonjora rizabera mu Ntara y’Iburasirazuba mu Karere ka Kayonza, mu gihe tariki 06 Gashyantare 2021 hazatorwa abo mu Mujyi wa Kigali.
Ingengabihe y’irushanwa igaragaza ko tariki 20 Gashyantare 2021 hazatorwa abakowa 20 bazajya mu mwiherero, risozwe ku ya 20 Werurwe 2021, hambikwa ikamba Nyampinga mushya uzasimbura Nishimwe Naomie ufite iriheruka.
Dieudonne NSHIMIYIMANA
UMUSEKE.RW


text:
Rugaba ntiyabona akazi gasimbura kuvuga amazina y’inka
Rugaba Emmanuel, umutahira wabigize umwuga ndetse akaba azwiho no kuyobora ibirori (M C) mu bukwe, yize ubucuruzi n’ibaruramari, ariko asanga impano afite yo kuvuga amazina y’inka ari yo imufitiye inyungu kuruta uko yajya gushaka akandi kazi. Rugaba atuye muri Kimisange mu Karere ka Kicukiro, avuga ko iyo ari mu bihe byiza amafaranga ashobora kwinjiza ku kwezi amake ari uguhera ku bihumbi magana atatu kuzamura. Soma ikiganiro Rugaba yagiranye n’ikinyamakuru impamba.com Impamba.com (I): Ubuhanzi bwawe bwatangiye kwigaragaza ryari? Rugaba Emmanuel (R E): Mu mwaka wa 1999, ubwo nabyinaga mu matorero ya Kinyarwanda no guhamiriza, muri 2008 ni bwo impano yo kuvuga amazina y’inka natangiye kuyigaragaza I : Amatorero wabyinnyemo azwi ni ay’ahe? R E: Nabyinaga mu matorero yo


text:
Artificial Intelligence ni uburyo bwo gukora porogaramu zishyirwa muri mudasobwa, ku buryo bigira ubushobozi bwo gutekereza no kwishakamo ibisubizo hadakenewe uruhare rwa muntu.
Umunya-Sénégal, Moustapha Cissé, uyobora Google AI kuva muri Kamena uyu mwaka, yabwiye Jeune Afrique ko aya masomo azatangirwa muri AIMS i Kigali guhera muri Nzeri, akazamara umwaka wose.
Ati “Aya masomo ari ku rwego rwo hejuru twahisemo kuyita ay’ubuhanga bwa mudasobwa, kuko dutekereza ko mu by’ukuri ubwenge bw’ubukorano butabaho. Tuzatanga ubumenyi bwa tekiniki, ndetse tunagaragaze aho bushobora gukoreshwa mu buzima bwa buri munsi.”
Nk’uko yakomeje abisobanura, abanyeshuri bari hagati ya 30-35 nibo bazahabwa aya masomo, bakazatoranywa hagendewe ku bintu bitandukanye birimo no kuba barize ikoranabuhanga, imibare cyangwa indi myuga irimo amashanyarazi. Nyuma yo kwiga bazahabwa amahirwe yo kwimenyereza akazi no gukora ubushakashatsi nyuma bandike ibitabo.
Ati “Nibasoza amasomo yabo bazaba bafite amahitamo hagati yo gukomeza amasomo yo ku rwego rw’ikirenga, cyangwa gukora nk’abahanga mu bushakashatsi mu bigo by’abikorera cyangwa ibya Leta. Bazaba bafite amahirwe angana n’aya banyeshuri barangije muri kaminuza zikomeye muri Amerika cyangwa i Burayi.”
Cissé ufite impamyabumenyi y’ikirenga mu ikoranabuhanga ry’ibijyanye yakuye muri Kaminuza ya Pierre et Marie Curie i Paris mu Bufaransa, yavuze ko icyo agamije ari ugusangira ubumenyi n’urubyiruko rwo muri Afurika, iki gikorwa akaba agishyigikiwemo n’abandi bahanga mu bijyane n’ubuhanga karemano.
Ahamya ko kandi nubwo abazaba barize aya masomo bazagira amahirwe yo gukora mu bigo bikomeye, nta mpungenge z’uko bazahitamo gukorera ku mugabane wa Afurika kugira ngo nawo bawuzamure.
AIMS kigamije gutanga ubumenyi bushingiye ku mibare ku barangije kaminuza, guteza imbere guhanga udushya mu bushakashatsi mu bahanga Afurika ifite uyu munsi no gushimangira umusanzu wa siyansi, ikoranabuhanga na engineering n’imibare (STEM: Science, technology, engineering and mathematics) mu bikorera muri Afurika.


text:
MINEDUC yasabye ababyeyi kwitegura ifungura ry’amashuri y’incuke n’icyiciro cya mbere cy’abanza
Minisiteri y’Uburezi yatangaje ko abiga mu mashuri y’incuke n’abo mu cyiciro cya mbere cy’abanza bazasubukura amasomo yabo kuwa 18 Mutarama 2021 nyuma y’igihe kigera ku mezi 10 bari bamaze batiga kubera icyorezo cya COVID-19.
Ubwo yaganiraga n’itangazamakuru, Minisitiri w’Uburezi Dr Uwamariya Valentine, yagiranye n’itangazamakuru kuri uyu wa 7 Mutarama 2021, yatanze icyizere ko amashuri y’incuke n’abanza agiye gufungurwa, asaba ababyeyi gutangira kwitegura.
Minisitiri Uwamariya ati “Abana bo mu mashuri y’incuke kuva mu wa mbere itariki yo gutangira ni kuwa 18 Mutarama, ababyeyi n’abanyeshuri bakaba batangira kwitegura kugira ngo iyo tariki bazajye ku ishuri, abo ni abana bo mu mashuri y’incuke ndetse n’icyiciro cya mbere cy’abanza, ni ukuvuga kuva mu wa mbere kugeza mu wa gatatu.’’
Minisitiri Uwamariya yakomeje avuga ko uyu mwanzuro uzagenda urushaho gusesengurwa bijyanye n’uko icyorezo cya COVID-19 kizaba gihagaza ndetse n’inama bazahabwa na Minisiteri y’Ubuzima.
Bitandukanye n’ibindi byiciro byatangiye mbere, abiga mu mashuri y’incuke n’abo mu cyiciro cya mbere cy’abanza bo umwaka bazawutangira aho gutangirira ku gihembwe cya kabiri nk’uko byagenze mu yindi myaka.
Ingengabihe yashyizwe hanze igaragaza ko Igihembwe cya Mbere kizatangira ku wa 18 Mutarama 2021, kigasozwa ku wa ku wa 2 Mata; kizakurikirwa n’ikiruhuko cy’ibyumweru bibiri giteganyijwe ku wa 3-18 Mata 2020.
Igihembwe cya Kabiri kizatangira ku wa 19 Mata gisozwe ku wa 11 Kamena, mu gihe ikiruhuko cyacyo cy’ibyumweru bitatu, kizatangira ku wa 12 Kamena kikarangira ku wa 4 Nyakanga 2021.
Igihembwe cya gatatu kizatangira ku wa 5 Nyakanga kirangire ku wa 3 Nzeri 2021, abanyeshuri batangire ikiruhuko kinini ku wa 4 Nzeri.
Uyu mwanzuro wa Minisiteri y’Uburezi watangajwe mu gihe bamwe mu babyeyi bari baratangiye kugaragaza impungenge z’uko abana babo bari gutinda gusubira ku mashuri mu gihe bagenzi babo batangiye amasomo bayageze kure.
Nyuma y’amezi asaga arindwi amashuri yari amaze afunze kubera COVID-19, mu Ukwakira 2020 nibwo Minisiteri y’Uburezi yafashe umwanzuro wo kongera gusubukura amasomo.
Ingengabihe ya MINEDUC igaragaza ko abanyeshuri bazatangira igihembwe cya Gatatu ku wa 19 Mata 2021 kikarangira ku wa 9 Nyakanga 2021, nyuma y’uko bagize icyiruhuko cy’igihembwe cya kabiri kizava ku wa 3 Mata 2021 kikageza ku wa 15 Mata 2021.
Mporebuke Noel


text:
Yakangishijwe kwicwa aceceka ihohoterwa yakorewe
Ihohoterwa rikorerwa abana b’abakobwa bakanaterwa inda mu Rwanda, rimaze gufata intera ndende, bivugwa ko ahanini biterwa no guhishira ababa bakoze iryo hohotera, kuko akenshi biba byakozwe n’ababarera cyangwa abaturanyi ba hafi mu muryango.
Diane (ni izina twamuhaye) ni umwe mu bana b’abakobwa bakorewe ihohoterwa kuko yafashwe ku ngufu agakangishwa kwicwa bikaba byaramuviriyemo kubyara akiri muto no guhagarika ishuri.
Uyu Diane w’imyaka 17, afite umwana w’imyaka ibiri n’igice, acuruza agataro kariho imineke na Avoka muri Kicukiro, gafite igishoro kingana n’ amafaranga ibihumbi bitatu. Avuga ko ariho akura amafaranga amutunga n’umwana we akanishyura inzu, amaze guhohoterwa agaterwa inda n’umugabo washakanye na nyina, bahise bamwirukana mu rugo n’ishuri arivamo.
Mu gahinda kenshi Diane avuga uko yahohotewe nyina yabimenya agahitamo kumutorokesha kugira ngo adatandukana n’umugabo we wari umaze kwangiza uwo mwana w’umukobwa. Yagize ati “ nakuze mbana na Mama, yaje gushaka umugabo mfite imyaka 14, noneho uwo mugabo wa mama aza kumfata ku ngufu, mama abimenye akajya ashaka kwigendera ngo tutazamufungisha, mama ahitamo kumpungisha.”
Gusa ngo nyina umubyara yabonye ko umwana atwite ahitamo kumujyana mu kwa nyirakuru ngo abaturanyi batazamuvamo. Yagize ati “ bakomeje kujya bantera ubwoba ko nimbivuga bazanyica, ariko uwo mugabo amaze kuntera inda mama yahise anjyana kwa nyogokuru kandi ambuza kuzagira icyo mvuga”.
Nyirakuru nawe ngo ntiyamubereye umubyeyi. Ati “nyogokuru yabonye ntwite ambaza uwayinteye mubwiye ko ari umugabo wa mama ambwira ko bagushije ishyano ngo nzabyare ngo ubyaye ishyano araryotsa”.
Akomeza avuga ko yari aziko agiye mu buyobozi bamurenganura ariko yakomeje kugira ubwoba ko babimenye bahita baza bakamwica. Yagize ati “natinye kujya mu buyobozi kuko numvaga ninjyayo bari buze bakanyica n’umwana wanjye n’ubwo butabera ntabubonye”.
Avuga ko ubu abayeho nabi we n’umwana we, akaba yicuza icyatumye atabarega kuko kuva yabyara atazi aho nyina n’uwo mugabo we basigaye baba bakaba baramutereranye.
Haracyari amahirwe yo kubona ubutabera
Umunyamategeko Murekeyisoni Immaculeé avuga ko icyaha cy’ihohoterwa rishingiye ku gitsina ari icyaha kidasaza ko igihe cyose ufite ibimenyetso watanga ikirego. Ati“kuba uwo mwana yarahohotewe, akanaterwa inda biracyashoboka ko yatanga ikirego, abo babyeyi be bakaba bakurikiranwa.”
Mu Rwanda itegeko ryo ku wa 13/8/2018 rikumira kandi rikagena ibihano ku cyaha cy’ihohoterwa rishingiye ku gitsina, riteganya ko umuntu uhamwe n’icyaha cyo gusambanya umwana ufite hagati y’imyaka 14 na 18 y’amavuko , ahanishwa igifungo kuva ku myaka 20 kugeza 25 n’ihazabu y’amafaranga kuba ku bihumbi ijana kugeza kuri bihumbi Magana atanu. Naho uhamwe n’icyaha cyo gusambanya umwana utarageza ku myaka 14 y’amavuko ahanishwa igifungo cya burundu n’ihazabu y’amafaranga kuva ku bihumbi ijana kugeza kuri Magana abiri. Iyo uwo mwana icyo cyaha kimuviriyemo urupfu cyangwa kwandura indwara idakira, uwo muntu ahanishwa ahanishwa igifungo cya burundu bw’umwihariko.
Raporo y’Urwego rw’igihugu rw’ubugenzacyaha (RIB) yagaragaje ko mu mwaka 2018/2019 abana basambanyijwe bakayishyikiriza ibirego bari 3215, gusa muri bo abakobwa ni 3135 bangana na 97.5% naho abahungu ni 80 bangana na 2,5%. Muri abo kandi, abana 2287 bahwanye na 71,1% ni abafite imyaka hagati ya 11 na 17 naho 928 bangana na 28,9% ni abafite munsi y’imyaka 10.
Mu mwaka wa 2019/2020 abana basambanyijwe ni 4265. Muri bo, abakobwa ni 4154 bangana na 97,4% naho abahungu ni 111 bangana na 2,6%. Abari bafite munsi y’imyaka 10 ni 1239 bangana na 29%, naho 3026 bangana na 71% bafite hagati y’imyaka 11 na 17.
Mu bakunze kugaragaraho gusambanya abana nk’uko iyi raporo ibigaragaza, harimo ababashinzwe, abababyara, abaturanyi babo, abavandimwe, inshuti z’imiryango, ababyeyi babo, abashyitsi n’abandi.
INGABIRE Grâce


text:
Gutera akabariro ni umurimo udahambaye ariko ushobora gukiza cyangwa kwica byinshi mu mubano wa babiri bakundana cyangwa bashakanye.
Inyigo yakozwe n’urubuga rwa interineti rwa MyCelebrityFashion.co.uk yagaragaje ko abagore 48% bifuza gutera akabariro bambaye ariko bambaye utwenda tuberekana nk’abatambaye.
Babajijwe icyo babitekerezaho, abagabo bemeje ko 36%kuri bo ari ntacyo bibatwaye na busa kuba bakorana imibonano mpuzabitsina n’umuntu wagize utwenda asigara yambaye cyane cyane iyo ari utwenda tworoheje.
Muri iyo nyigo kandi byagaragaye ko abagore bagera kuri 67% baba bifuza gutera akabariro mu cyumba kitarimo urumuri mu gihe abagabo batarenze 37%bonyine aribo baba bifuza guterera akabariro ahatabona.
Muri ubwo bushakashatsi, umwe mu bayobozi b’urubuga rwa interineti rwa MyCelebrityFashion.co.uk yemeje ko burya abagore bikundira gutera akabariro bambaye kuko bibafasha kumva ko batambaye ubusa buri buri bityo bakigirira icyizere kurushaho imbere y’abagabo bityo imiterere y’akabariro ikarushaho kuryoha.
Video Abakobwa Beza
Burya abagore bikundira guhuza igitsina batiyambuye byose
Gutera akabariro ni umurimo udahambaye ariko ushobora gukiza cyangwa kwica byinshi mu mubano wa babiri bakundana cyangwa bashakanye.